Številka: 35428-20/2022-2550-x

Datum: julij. 2023

Ministrstvo za okolje, podnebje in energijo izdaja na podlagi 100. člena Zakona o varstvu okolja (Uradni list RS, št. 44/22 in 18/13-ZDU-1O), v upravni zadevi izdaje okoljevarstvenega soglasja za poseg:Dograditev rolkarske proge na območju Rudnega polja, nosilcu nameravanega posega Center Pokljuka d.o.o., Podutiška cesta 146, 1000 Ljubljana, ki ga po pooblastilu direktorja Tomaža Roglja zastopa ICRO – Inštitut za celostni razvoj in okolje, Domžale, Savska cesta 5, 1230 Domžale, naslednje

**O K O L J E V A R S T V E N O S O G L A S J E**

1. Nosilcu nameravanega posega Center Pokljuka d.o.o., Podutiška cesta 146, 1000 Ljubljana, se izdaja okoljevarstveno soglasje za poseg: Dograditev rolkarske proge na območju Rudnega polja, na zemljiščih v k.o. 2197 Bohinjska Srednja vas s parc. št. 1003/157, 1003/127 in 1003/121.
2. Nameravani poseg obsega dograditev rolkarske proge z naslednjimi dimenzijami:

* Površina celotne trase: ca. 5.623,20 m2
* Površina asfaltirane trase: ca. 2.811,60 m2
* Širina celotne proge: 6,0 m
* Širina asfaltiranega dela: 3,0 m
* Dolžina celotne trase: 937,2 m

Materiali, konstrukcija:

* nosilna plast bituminiziran drobljenec – 6 cm, bitumenski beton – 3 cm
* 25 cm tamponski drobljenec
* 40 cm kamniti material (v delih, ko trasa ne poteka po terenu, ki že ima takšno sestavo oziroma za nosilnost ta plast ni potrebna)

1. Podrobnejši mikrolokacijski, ekološki, tehnični, oblikovalski in okoljevarstveni pogoji nameravanega posega, ki so za nosilca nameravanega posega obvezujoči, so določeni v dokumentaciji, ki je sestavni del tega okoljevarstvenega soglasja:

1. PZI, Načrt dograditve rolkarskih prog, št. 21/2022, september 2022, dop. februar 2023, dop. junij 2023, dop. julij 2023, RcR projekt d.o.o., Cankarjeva 1, 4240 Radovljica;
2. Poročilo o vplivih na okolje za dograditev rolkarske proge na območju Rudnega polja, ki ga je pod št. 182/2022 v mesecu decembru 2022, dopolnitev 3. marec 2023 in 11. junij 2023, izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
3. Poročilo o vplivih na okolje za dograditev rolkarske proge na območju Rudnega polja - dopolnitev, ki jo je pod št. 182/2022 dne 13. 7. 2023 izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
4. Presoja sprejemljivosti vplivov posega na varovana območja za dograditev rolkarske proge na območju Rudnega polja na Pokljuki, Dodatek k poročilu o vplivih na okolje, ki jo je pod št. naloge: 30-2022-PVO v mesecu marcu 2023, dopolnitve junij 2023 izdelala Lutra, Inštitut za ohranjanje naravne dediščine, Pot ilegalcev 17, 1210 Ljubljana – Šentvid.
5. Za nameravani poseg je bila izvedena presoja vplivov na okolje na zemljiščih v k.o. 2197 Bohinjska Srednja vas s parc. št. 1003/157, 1003/127 in 1003/121, iz katere izhaja, da nameravani poseg nima pomembnih škodljivih vplivov na okolje. Nosilec nameravanega posega mora z namenom preprečitve, zmanjšanja ali odprave škodljivih vplivov na okolje, pri izvedbi, uporabi oz. obratovanju in odstranitvi oz. opustitvi nameravanega posega, poleg zakonsko predpisanih ukrepov, ukrepov, določenih v poročilu o vplivih na okolje, upoštevati tudi naslednje ukrepe in pogoje:
6. Pogoji za varstva tal in voda:
   1. Pogoji za čas gradnje:
   * dela je treba izvesti v ustreznih vremenskih razmerah (površje ne sme biti namočeno);
   * dela se morajo opravljati z manjšo in lažjo gibljivo, terenskim razmeram prilagojeno, brezhibno gradbeno mehanizacijo;
   * parkiranje delovnih strojev in skladiščenje potrebnega gradbenega materiala morata biti omejena na obstoječe utrjene površine;
   * dela je potrebno izvajati na način, da ne bo prišlo do onesnaženja tal in podtalja in voda z gorivi, mazivi, cementnim mlekom ali drugimi onesnažili.
7. Pogoji za varstvo narave in varstvo pred hrupom:
   1. Pogoji za čas gradnje:

* gradbena dela ne smejo potekati v obdobju razmnoževanja ptic, t.j. med 1. marcem in 1. julijem;
* zaradi varstva divjega petelina se gradbena dela ne smejo pričeti pred 1. avgustom;
* gradbena dela lahko potekajo izključno v dnevnem času. V jutranjem času se gradnja ne sme pričeti pred 8. uro;
* osvetljevanje gradbišča in gradbiščnih provizorijev ni dovoljeno;
* proga se mora izvesti na način, da poteka po obstoječih utrjenih progah oz. čim bližje obstoječemu parkirišču na zahodni strani;
* proga se mora načrtovati v takšni širini in poteku, da ne bo potrebno krčenje drevesne vegetacije in da bo vpliv na koreninski sistem dreves čim manjši. Sredina osi asfaltirane proge mora slediti sredini osi obstoječe preseke (da se zagotovi čim večji odmik izkopa in utrjenih površin od obstoječih dreves);
* širina asfaltirane poti oziroma potrebnega izkopa se mora prilagoditi na način, da ne bo posegov v gozdni rob in koreninski sistem dreves. Krčenje drevesne vegetacije za namen ureditve rolkarske steze ni dovoljeno;
* pri strojnih delih je potrebno preprečiti poškodbe dreves in jih ustrezno zaščititi;
* širina asfaltirane proge mora biti omejena na maksimalno 3,00 m brez mulde, pri čemer se mulde ne asfaltira;
* zaradi zastajanja vode (vsaj na delu trase, ki poteka na vzhodnem delu – pod Macesnovcem) je potrebno ustrezno urediti odvodnjavanje;
* vse poškodbe okoliškega drevja (veje, korenine, deblo) je potrebno ustrezno oskrbeti z zaščitnimi sredstvi;
* korenin drevja in še posebej spodnjega dela debla dreves oz. koreničnika se pri končnem urejanju reliefa ne sme zasipati, saj to ogroža vitalnost in obstoj obstoječega drevja;
* dela je treba izvajati na način, da ne bo prišlo do obremenjevanja s prekomernim hrupom in tresljaji. Miniranje ni dopustno.
  1. Pogoji za čas obratovanja:
* osvetljevanje prog ni dovoljeno;
* preprečiti je potrebno dostop nepooblaščenim z motornimi vozili (avto, motor, električni skuter, štirikolesnik) na rolkarske proge in postaviti zapornice, oznake oz. uveljaviti druge učinkovite ukrepe. Vožnja po asfaltiranih rolkarskih progah je izjemoma dovoljena motornim vozilom za namene upravljanja z območjem;
  1. Pogoji za čas po prenehanju obratovanja:
* treba je zagotoviti, da je dostop nepooblaščenim z motornimi vozili (avto, motor, električni skuter, štirikolesnik) na opuščene rolkarske proge (po opustitvi posega gozdne ceste in vlake) preprečen in pustiti v rabi ustrezne že vzpostavljene ukrepe (zapornice, oznake) ali uveljaviti druge učinkovite ukrepe.

1. Pogoji za varstvo krajine:
   1. Pogoji za čas gradnje:

* rolkarsko progo je treba urediti v prostoru tako, da le-ta v končnem oblikovanju terena ne bo dvignjena nad terenom, ampak se bo dobro vklopila v obstoječi teren. Izvedba v manjšem nasipu je izjemoma dovoljena zaradi prilagoditve zveznemu poteku proge.
* širitev tekaških prog izven obstoječih gabaritov ni sprejemljiva;
* ureditev nasipnih brežin ob progi s skalometom ali kamnitimi zložbami zaradi majhne višinske razlike ni sprejemljiva;
* muldo ob asfaltirani progi je treba urediti v travnati izvedbi;
* odvodnjavanje z rolkarske proge se mora urediti s prečnim nagibom vozišča proge in z izpusti v sonaravni izvedbi (drenažno nasutje);
* rob proge, kjer je zaradi morebitnega prilagajanja vzdolžnemu profilu proge treba progo nekoliko dvigniti nad nivo terena, je treba oblikovati v nagibu, ki se mora spreminjati in prilagajati okolici;
* zgornji obrabni sloj asfalta mora biti v svetlem tonu (enake kot so obstoječe rolkarske proge) oziroma prilagojen videzu kamnitih gozdnih tal;
* za končno oblikovanje terena in zasipavanje se lahko uporablja izključno material iz predhodnih izkopov;
* po zaključku gradbenih del je treba vso poškodovano drevnino ustrezno obrezati in oskrbeti, zbito zemljino razrahljati ter območje gradbišča sanirati. Vse zaradi izvedbe del poškodovane površine je treba po končanih gradbenih delih vzpostaviti v prejšnje stanje;
* zatravljene površine je treba zastreti z zelenim mulčem ali z dovolj debelo plastjo senenega drobirja;
* z živico (zgornja plast humusa, ki je polna avtohtonih semen – ca. 10 cm), ki jo je na trasi zelo malo, je treba skrbno ravnati in primerno skladiščiti za ponovno uporabo, t.j. raztros po površini ostale prsti, saj vsebuje avtohtona semena, ki bodo pomagala k hitrejši regeneraciji območja po izvedbi nameravanega posega;
* drevje je potrebno ustrezno zavarovati pred poškodbami z gradbeno mehanizacijo;
* uporaba komercialnih travnih mešanic ni dovoljena. Ozeleniti je potrebno vse površine z odstranjeno oz. poškodovano travno rušo.
  1. Pogoja za čas obratovanja:
* z vsakoletnimi sanacijskimi deli na progi je treba sanirati poškodbe, nastale zaradi izdelave in rabe tekaških poti (zbite dele tal je treba razrahljati ter ponovno zatraviti s senenim drobirjem) in druge poškodbe nastale ob nalivih zaradi erozije tal;
* uporaba komercialnih travnih mešanic ni dovoljena.
  1. Pogoj za čas po prenehanju obratovanja:
* z rolkarskih prog, ki se jih nujno potrebuje kot gozdne ceste in vlake, je treba po opustitvi dejavnosti odstraniti asfalt in urediti makadam, v kolikor je to edini odsek gozdne ceste, ki je asfaltiran;
* rolkarske proge, ki se jih nujno ne potrebuje za gospodarjenje z gozdom (kot vlake ali gozdne ceste), je treba po opustitvi dejavnosti renaturirati.

1. Pogoji za varstvo zdravja ljudi
   1. Pogoja za čas obratovanja:

* rolkarska proga mora biti izvedena tako, da se prepreči zalednim vodam dotok na traso in s tem prinašanje kamenja na rolkarsko progo;
* na rolkarski progi so dovoljeni samo treningi športnikov, kar je treba označiti z obvestilnimi tablami.

1. Nosilec nameravanega posega mora zagotoviti:

* izvajanje naravovarstvenega nadzora med gradnjo, predvsem v času izkopa, ki ga opravlja naravovarstveni nadzornik.

1. To okoljevarstveno soglasje preneha veljati, če nosilec nameravanega posega v petih letih od njegove pravnomočnosti ne začne izvajati posega v okolje.
2. V tem postopku stroški niso nastali.

**O b r a z l o ž i t e v**

Ministrstvo za okolje in prostor, Direktorat za okolje je dne 11. 11. 2022 prejelo vlogo nosilca nameravanega posega Center Pokljuka d.o.o., Podutiška cesta 146, 1000 Ljubljana, ki ga po pooblastilu direktorja Tomaža Roglja zastopa ICRO – Inštitut za celostni razvoj in okolje, Domžale, Savska cesta 5, 1230 Domžale (v nadaljevanju nosilec nameravanega posega), za izdajo okoljevarstvenega soglasja za poseg: Dograditev rolkarske proge na območju Rudnega polja, na zemljiščih s parc. št. 1003/157, 1003/127 in 1003/121, vsa k.o. 2197 Bohinjska Srednja vas.

Vlogi, ki je bila vložena v elektronski obliki, je bilo priloženo:

* Izpolnjen obrazec vloge za pridobitev okoljevarstvenega soglasja z dne 11. 11. 2022;
* Poročilo o vplivih na okolje za dograditev rolkarske proge na območju Rudnega polja, ki ga je pod št. 182/2022 v mesecu novembru 2022 izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
* IZP, Idejno zasnovo, Dograditev rolkarskih prog, št. projekta: 21/2022, september 2022, RcR, projekt d.o.o., Jelovška ulica 18, 4240 Radovljica;
* Pooblastilo za zastopanje v predhodnem postopku z dne 13. 10. 2022;
* Potrdilo o plačilu upravne takse v višini 22,60 EUR z dne 11. 11. 2022.

Vloga je bila dne 16. 11. 2022 dopolnjena z naslednjo dokumentacijo v fizični in elektronski obliki:

* Izpolnjenim obrazcem vloge za pridobitev okoljevarstvenega soglasja z dne 11. 11. 2022;
* Pooblastilom za zastopanje v postopku pridobitve okoljevarstvenega soglasja z dne 11. 11. 2022;
* Potrdilom o plačilu upravne takse v višini 22,60 EUR z dne 11. 11. 2022;
* Poročilom o vplivih na okolje za dograditev rolkarske proge na območju Rudnega polja, ki ga je pod št. 182/2022 v mesecu novembru 2022 izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
* IZP, Idejno zasnovo, Dograditev rolkarskih prog, št. projekta: 21/2022, september 2022, RcR, projekt d.o.o., Jelovška ulica 18, 4240 Radovljica.

Vloga je bila dne 6. 3. 2023 in 7. 3. 2023 dopolnjena z naslednjo dokumentacijo v elektronski in tiskani obliki:

* Poročilo o vplivih na okolje za dograditev rolkarske proge na območju Rudnega polja, ki ga je pod št. 182/2022 v mesecu decembru 2022, dopolnitev 3. marec 2023 izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
* Presoja sprejemljivosti vplivov plana na varovana območja za dograditev rolkarske proge na območju Rudnega polja na Pokljuki, Dodatek k poročilu o vplivih na okolje, ki jo je pod št. Naloge: 30-2022-PVO v mesecu marcu 2023 izdelala Lutra, Inštitut za ohranjanje naravne dediščine, Pot ilegalcev 17, 1210 Ljubljana – Šentvid;
* PZI, Načrt dograditve rolkarskih prog, št. 21/2022, September 2022, dop. februar 2023, RcR projekt d.o.o., Cankarjeva 1, 4240 Radovljica.

Vloga je bila ponovno dopolnjena dne 9. 3. 2023 in 10. 3. 2023 z naslednjim dokumentom v tiskani in elektronski obliki:

* Presoja sprejemljivosti vplivov posega na varovana območja za dograditev rolkarske proge na območju Rudnega polja na Pokljuki, Dodatek k poročilu o vplivih na okolje, ki jo je pod št. Naloge: 30-2022-PVO v mesecu marcu 2023 izdelala Lutra, Inštitut za ohranjanje naravne dediščine, Pot ilegalcev 17, 1210 Ljubljana – Šentvid.

Nosilec nameravanega posega je vlogo dne 12. 6. 2023, 13. 6. 2023 in 14. 6. 2023 dopolnil še z naslednjo dokumentacijo:

* Poročilo o vplivih na okolje za dograditev rolkarske proge na območju Rudnega polja, ki ga je pod št. 182/2022 v mesecu decembru 2022, dopolnitev 3. marec 2023 in 11. junij 2023, izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
* Presoja sprejemljivosti vplivov posega na varovana območja za dograditev rolkarske proge na območju Rudnega polja na Pokljuki, Dodatek k poročilu o vplivih na okolje, ki jo je pod št. Naloge: 30-2022-PVO v mesecu marcu 2023, dopolnitve junij 2023 izdelala Lutra, Inštitut za ohranjanje naravne dediščine, Pot ilegalcev 17, 1210 Ljubljana – Šentvid;
* PZI, Načrt dograditve rolkarskih prog, št. 21/2022, september 2022, dop. februar 2023, dop. junij 2023, RcR projekt d.o.o., Cankarjeva 1, 4240 Radovljica;
* Dokument z naslovom »Odgovor na poziv k predložitvi dokazov v postopku izdaje okoljevarstvenega soglasja za poseg »Dograditev rolkarske proge na območju Rudnega polja« z dne 12. 6. 2023, RcR projekt d.o.o., Cankarjeva 1, 4240 Radovljica;
* Dokument z naslovom »Odgovor na poziv k predložitvi dokazov v postopku izdaje okoljevarstvenega soglasja za poseg »Dograditev rolkarske proge na območju Rudnega polja« z dne 11. 6. 2023, ICRO – Inštitut za celostni razvoj in okolje, Domžale, Savska cesta 5, 1230 Domžale.

Nosilec nameravanega posega je vlogo ponovno dopolnil dne 14. 7. 2023 z naslednjo dokumentacijo:

* Poročilo o vplivih na okolje za dograditev rolkarske proge na območju Rudnega polja - dopolnitev, ki jo je pod št. 182/2022 13. 7. 2023, izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
* PZI, Načrt dograditve rolkarskih prog, št. 21/2022, september 2022, dop. februar 2023, dop. junij 2023, dop. julij 2023, RcR projekt d.o.o., Cankarjeva 1, 4240 Radovljica.

V skladu z Zakonom o spremembah Zakona o Vladi Republike Slovenije (Uradni list RS, št. 163/22), ki je na novo določil ministrstva, ki sestavljajo Vlado Republike Slovenije in drugega odstavka 22. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb) je bilo za ta postopek pristojno Ministrstvo za naravne vire in prostor. Na podlagi Sklepa o datumu prenosa nedokončanih postopkov (Uradni list RS, št. [32/23](http://www.uradni-list.si/1/objava.jsp?sop=2023-01-0815)) je za vodenje in odločanje v tem postopku od 1. 4. 2023 dalje pristojno Ministrstvo za okolje, podnebje in energijo (v nadaljevanju ministrstvo).

V skladu z določbo prvega odstavka 88. člena Zakona o varstvu okolja (Uradni list RS, št. 44/22 in 18/23-ZDU-1O, v nadaljevanju ZVO-2) je pred začetkom izvajanja posega, ki lahko pomembno vpliva na okolje, treba izvesti presojo vplivov na okolje in pridobiti okoljevarstveno soglasje ministrstva. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22-ZVO-2).

Trinajsti odstavek 90. člena ZVO-2 določa, da ne glede na določbe prejšnjih odstavkov tega člena ministrstvo začne s postopkom presoje vplivov na okolje, če nosilec posega iz tretjega odstavka prejšnjega člena vloži vlogo za izdajo okoljevarstvenega soglasja v skladu s 92. členom tega zakona ter ministrstvo v skladu s četrtim odstavkom tega člena ugotovi, da je za nameravani poseg treba izvesti presojo vplivov na okolje in pridobiti okoljevarstveno soglasje.

V skladu s točko H.1. Priloge 1 Uredbe o posegih v okolje, za katere je treba izvesti presojo vplivov na okolje, je presoja vplivov na okolje obvezna, kadar gre za smučišče in tekaške proge, ki zahtevajo krčitev gozda ali drugo trajno spremembo rabe zemljišča, izvedbo gradbenih del ali drugačno preoblikovanje morfologije zemljišča, ali s smučarsko progo dolžine nad 5 km, na površini 50 ha ali na nadmorski višini nad 1500 m (zgornja točka).

V skladu s točko H.1.1 Priloge 1 Uredbe o posegih v okolje, za katere je treba izvesti presojo vplivov na okolje, je predhodni postopek obvezen, kadar gre za druga smučišča in smučarske proge, če ne zahtevajo krčitve gozda ali druge trajne spremembe zemljišča, izvedbe gradbenih del ali drugačnega preoblikovanja morfologije zemljišča.

Ministrstvo je pri pregledu vloge ugotovilo, da gre v obravnavanem primeru za poseg iz točke H.1.1 Priloge 1 Uredbe o posegih v okolje, za katere je treba izvesti presojo vplivov na okolje. Ker je ministrstvo v okviru obravnavanega upravnega postopka ugotovilo, da je v okviru nameravanega posega, upoštevajoč merila, ki se nanašajo na značilnosti nameravanega posega v okolje, njegovo lokacijo (območje Natura 2000, Zavarovano območje Triglavski narodni park) in značilnosti možnih vplivov posega na okolje, pričakovati verjetno pomembne vplive na okolje (zlasti na kvalifikacijsko vrsto divjega petelina, kot najbolj občutljivo vrsto na obravnavanem območju), je za takšen poseg potrebno izvesti presojo vplivov na okolje in pridobiti okoljevarstveno soglasje.

*Opis nameravanega posega*

Nosilec nameravanega posega namerava na zemljiščih v k.o. 2197 Bohinjska Srednja vas s parcelnimi št. 1003/157, 1003/127 in 1003/121, v okviru biatlonskega centra na Rudnem polju na Pokljuki podaljšati obstoječo rolkarsko progo po trasi obstoječe tekaške proge v smeri proti severu, tako da bo s primerno dolžino prog omogočen varen trening vseh kategorij tekmovalcev na območju izven prometnih površin, saj v obstoječem stanju, zaradi pomanjkanja dolžine obstoječih prog, velik del treningov poteka po regionalni cesti.

Trasa, po kateri je predvidena rolkarska proga, predstavlja urejene gozdne poti, namenjene sprehodom in v večji meri spravilu lesa, pozimi pa so na njej urejene tekaške proge.

Dopolnjena trasa rolkarske proge se umesti vzhodno od obstoječe proge, ki poteka vzporedno s stadionom in nato v podaljšku obstoječe proge po obstoječi trasi tekaških prog na vzhodu in severu, na zahodu pa poteka ob obstoječem parkirišču zahodno od akumulacijskega bazena.

Nova trasa proge bo, tako kot že obstoječe proge, delovala kot večnamenska površina, dostop do gozdnih površin, površina za treninge na rolkah poleti, pozimi pa bo namenjena teku na smučeh.

Podaljšana, na novo urejena proga poteka v podaljšku obstoječe proge v smeri proti severovzhodu tako, da čim bolj sledi obstoječi tekaški progi, kar zahteva čim manjše krčenje dreves na robu in se v čim večji meri ohranja obstoječi gozdni rob. Notranji del proge se dodatno utrdi in izvede v širini 3,0 m finalno obdelano z asfaltom. Poleg asfalta se uredi utrjena mulda širine do 0,5 m. Mulda je zatravljena, s čim bolj pogosto izvedenimi izpusti meteorne vode na teren. Obojestransko se uredijo zatravljene bankine, širine 50 cm. Ta širina zadostuje tudi za mehanizacijo, ki progo občasno uporabi kot gozdno vlako ob spravilu lesa.

Dimenzije podaljšane trase proge:

Površina celotne trase: ca. 5.623,20 m2

Površina asfaltirane trase: ca. 2.811,60 m2

Širina celotne proge: 6,0 m

Širina asfaltiranega dela: 3,0 m

Dolžina celotne trase: 937,2 m

Podaljšani del proge se izvede enako kot obstoječa proga:

* nosilna plast bituminiziran drobljenec – 6 cm, bitumenski beton – 3 cm
* 25 cm tamponski drobljenec
* 40 cm kamniti material (v delih, ko trasa ne poteka po terenu, ki že ima takšno sestavo oz. nosilnost ta plast ni potrebna)

Prometna ureditev ostaja obstoječa. Območje je dostopno preko obstoječih prometnic, s severovzhodne strani.

Osvetlitev novih prog ni predvidena.

Po končanih posegih bodo površine ob novi trasi sanirane in zatravljene z avtohtono mešanico trav in dopolnjen gozdni rob z avtohtono vegetacijo.

Gradbena dela bodo predvidoma trajala od 3 tednov do enega meseca.

Na lokaciji nameravanega posega in v njeni bližini ni naravnih površinskih vodnih teles. Rolkarska proga poteka mimo umetnega vodnega telesa – akumulacije za zasneževanje. Območje nameravanega posega ni poplavno ogroženo. Območje nameravanega posega sodi v območje običajnih zaščitnih ukrepov pred erozijo tal glede na Opozorilno karto erozije. Glede na karto verjetnosti pojavljanja plazov je nameravani poseg v območju zelo majhne in zanemarljive verjetnosti plazov. Nameravani poseg se ne nahaja na vodovarstvenem območju. Najbližje vodovarstveno območje je ca. 2 km zračne linije oddaljeno od območja obravnave. Na območju nameravanega posega je smrekov gozd različnih razvojnih faz (prevladuje debeljak, sledi drogovnjak, mladovje je prisotno v zelo majhnem obsegu), delež smreke je 100 %. Na širšem območju ni gozdnih rezervatov in varovalnih gozdov. Območje nameravanega posega se nahaja na območju kulturne dediščine Julijske Alpe – Triglavski narodni park (EŠD 7593).

Na območju daljinskega vpliva sta dve naravni vrednoti državnega pomena, ena ploskovna naravna vrednota in ena jama, in sicer 5430 Pokljuka - planota geomorf., (geomorfp), državnega pomena - visoka kraška planota z značilnimi kraškimi pojavi in 46112 Brezno na Mesnovcu, geomorf., državnega pomena - Brezno/jama. Glede na podatke katastra jam, je naravna vrednota Brezno na Mesnovcu dolžine 96 m in globine 51 m, leži pa ca. 1.200 m vzhodno od načrtovanega posega.

Območje Pokljuke je na območju podzemnih geoloških pričakovanih vrednot Karbonat.

Na obravnavanem območju je ekološko pomembno območje (EPO) Julijske Alpe (Koda 21100).

Na območju nameravanega posega je eno zavarovano območje, in sicer Triglavski narodni park, Evid. št. 1412, zavarovan z Zakonom o Triglavskem narodnem parku (Uradni list RS, št. 52/10, 46/14 – ZON-C, 60/17, 82/20 in [18/23](http://www.uradni-list.si/1/objava.jsp?sop=2023-01-0348) – ZDU-1O; v nadaljevanju ZTNP-1). Območje nameravanega posega je v 3. varstvenem območju Triglavskega narodnega parka. Tretje varstveno območje je namenjeno ohranjanju in varovanju biotske raznovrstnosti, naravnih vrednot in kulturne dediščine ter izrazitih ekoloških, estetskih in kulturnih kakovosti krajine, ohranjanju poselitve ter spodbujanju trajnostnega razvoja, usklajenega s cilji narodnega parka (6. člen ZTNP-1). Na območju Pokljuke ni drugih predlaganih zavarovanih območij.

Območje nameravanega posega se nahaja na območju Natura 2000 in sicer Julijci, ID območja: SI5000019, Ime skupine: SPA 2000. Drugo najbližje območje Nature 2000 pa je Julijske Alpe, ID območja: SI3000253, Ime skupine: SAC.

Vplivno območje za varovana območja (zavarovana območja in območja Natura 2000) je določeno s Pravilnikom o presoji sprejemljivosti vplivov izvedbe planov in posegov v naravo na varovana območja (Uradni list RS, 130/04, 53/06, 38/10 in 3/11). Nameravani poseg po seznamu posegov iz priloge 2 Pravilnika o presoji sprejemljivosti vplivov izvedbe planov in posegov v naravo na varovana območja, sodi med poseg »Postavitev nove ali podaljšanje obstoječe proge (vključno s spremembo trase)«.

Tovrsten poseg ima po Pravilniku o presoji sprejemljivosti vplivov izvedbe planov in posegov v naravo na varovana območja območje neposrednega vpliva določeno na 20 m, in sicer za planinskega orla, koconoge kure, preostale gozdove, metulje, hrošče, sesalce (velike zveri), mahove, cvetnice in praprotnice ter območje daljinskega vpliva na 300 m, in sicer za belorepca, planinskega orla, koconoge kure in kozača. Citirani pravilnik določa, da je za posege, za katere je treba izvesti presojo vplivov na okolje, daljinski vpliv dvakrat večji od območja daljinskega vpliva, navedenega v Prilogi 2. V primeru nameravanega posega daljinski vpliv znaša 2000 m.

Glede na to, da se nameravani poseg nahaja znotraj Natura 2000 območja in sicer Julijci, ID območja: SI5000019, Ime skupine: SPA in z daljinskim vplivom sega na območje Nature 2000 Julijske Alpe, ID območja: SI3000253, Ime skupine: SAC, je za nameravani poseg potrebna izvedba presoje sprejemljivosti izvedbe posega v naravo na varovana območja.

Območje se ureja z Odlokom o Občinskem prostorskem načrtu občine Bohinj (Uradni vestnik Občine Bohinj št. 4/16, 11/16 in 4/17; v nadaljevanju OPN Bohinj). Obravnavano zemljišče sodi v skladu z veljavnim OPN Bohinj v enoto urejanja prostora EUP RP-1, v kateri je določena podrobnejša namenska raba prostora za območje BC – športni centri, f – območja za potrebe obrambe zunaj naselij in G – gozdna zemljišča. Za območje se pripravlja sprememba OPN Bohinj, ki je v zaključni fazi priprave. Okoljsko poročilo za SD OPN Bohinj, kjer so bili presojani kumulativni vplivi predmetnega posega z vidika sprejemljivosti na naravo, so vsi nosilci urejanja prostora potrdili, Ministrstvo za okolje, podnebje in energijo pa je izdalo mnenje o ustreznosti okoljskega poročila in sprejemljivosti vplivov izvedbe plana na okolje št. 35409-405/2022-2550-18 z dne 6. 4. 2023. Občina Bohinj, Triglavska cesta 35, 4264 Bohinjska Bistrica, je dne 28. 6. 2023 izdala mnenje št. 3510-2/2023/4, iz katerega izhaja, da je dokumentacija za pridobitev okoljevarstvenega soglasja za nameravani poseg skladna s prostorskimi izvedbenimi akti.

*Pridobljena mnenja*

Ministrstvo vlogo za izdajo okoljevarstvenega soglasja, skladno s prvim odstavkom 96. člena ZVO-2, pošlje občini, na območju katere bo izveden poseg, da se opredeli glede skladnosti z občinskimi prostorskimi izvedbenimi akti, ter ministrstvom in organizacijam, iz tretjega odstavka 91. člena tega zakona, in jih pozove, da v 21 dneh od prejema vloge opredelijo, ali je:

1. nameravani poseg v okolje v delu, ki se nanaša na pristojnost mnenjedajalca, sprejemljiv;
2. nameravani poseg v okolje sprejemljiv z vidika njihove pristojnosti pod pogojem, da nosilec nameravanega posega projekt iz 93. člena tega zakona ali poročilo o vplivih na okolje iz 94. člena tega zakona dopolni z dodatnimi ukrepi za preprečitev in odpravo ali zmanjšanje ali izravnavo pomembnejših škodljivih vplivov na okolje ali z dodatnimi ali podrobnejšimi informacijami;
3. nameravani poseg v okolje z vidika njihove pristojnosti ni sprejemljiv.

Ministrstvo je tako, na podlagi prvega odstavka 96. člena ZVO-2, prejelo mnenja od:

* Direkcije Republike Slovenije za vode, Sektor območja zgornje Save, Ulica Mirka Vadnova 5, 4000 Kranj (v nadaljevanju DRSV);
* Ministrstva za zdravje, Štefanova ulica 5, 1000 Ljubljana;
* Triglavskega narodnega parka, Ljubljanska cesta 27, 4260 Bled (v nadaljevanju TNP);
* Zavoda za gozdove Slovenije, Območna enota Bled, Ljubljanska c. 19, 4260 Bled (v nadaljevanju ZGS);
* Zavoda Republike Slovenije za varstvo narave, Območna enota Kranj, Planina 3, 4000 Kranj (v nadaljevanju ZRSVN);
* Občine Bohinj, Občinske uprave, Triglavska cesta 35, 4264 Bohinjska Bistrica (v nadaljevanju Občina Bohinj) in
* Zavoda za varstvo kulturne dediščine, Služba za kulturno dediščino, Območna enota Kranj, Tomšičeva ulica 7, 4000 Kranj (v nadaljevanju ZVKDS).

DRSV na podlagi predložene dokumentacije v mnenju št. 35019-17/2023-2 z dne 14. 4. 2023 ugotavlja, da je nameravani poseg z vidika vpliva na stanje voda in vodni režim sprejemljiv. DRSV svoje mnenje utemeljuje z navedbo, da bodo padavinske vode odvajane na okoliški teren ter da ureditev ne tangira varstvenih varovanih ali ogroženih območij, kot jih opredeljuje Zakon o vodah (Uradni list RS, št. [67/02](http://www.uradni-list.si/1/objava.jsp?sop=2002-01-3237), [2/04](http://www.uradni-list.si/1/objava.jsp?sop=2004-01-0064) – ZZdrI-A, [41/04](http://www.uradni-list.si/1/objava.jsp?sop=2004-01-1694) – ZVO-1, [57/08](http://www.uradni-list.si/1/objava.jsp?sop=2008-01-2417), [57/12](http://www.uradni-list.si/1/objava.jsp?sop=2012-01-2418), [100/13](http://www.uradni-list.si/1/objava.jsp?sop=2013-01-3602), [40/14](http://www.uradni-list.si/1/objava.jsp?sop=2014-01-1618), [56/15](http://www.uradni-list.si/1/objava.jsp?sop=2015-01-2360), [65/20](http://www.uradni-list.si/1/objava.jsp?sop=2020-01-0975) in [35/23](http://www.uradni-list.si/1/objava.jsp?sop=2023-01-1019) – odl. US).

Ministrstvo za zdravje, Štefanova ulica 5, 1000 Ljubljana je z dopisom št. 354-36/2023-4 z dne 18. 4. 2023 ministrstvu posredovalo mnenje, ki ga je pod št. 2940-09/1649-23/NP-4299214 dne 18. 4. 2023 pripravil Nacionalni laboratorij za zdravje, okolje in hrano, Center za okolje in zdravje, Oddelek za okolje in zdravje Maribor, Prvomajska ulica 1, 2000 Maribor (v nadaljevanju NLZOH). Iz mnenja NLZOH izhaja, da vpliv nameravanega posega in celotni vpliv v času izgradnje in obratovanja ljudi ter v času opustitve nameravanega posega ne bo imel pomembnejših vplivov na okolje in posledično na varovanje zdravja ljudi pred vplivi iz okolja. Po pregledu dokumentacije NLZOH tako ugotavlja, da je nameravani poseg s stališča njegove pristojnosti varovanja zdravja ljudi pred vplivi iz okolja sprejemljiv.

Iz mnenja TNP št. 3510-50/2023-3 z dne 21. 4. 2023 izhaja, da se nameravani poseg načrtuje v tretjem varstvenem območju Triglavskega narodnega parka (ZTNP – Priloga 2), v območju gozdnih zemljišč na Rudnem polju (ob Športnem centru Pokljuka), na zgornjem platoju Pokljuke.

Predmetna zemljišča ležijo v ekološko pomembnem območju Julijske Alpe (Uradni list RS, št. 48/04, 33/13, 99/13 in 47/18), v posebnem ohranitvenem območju (POO) Julijske Alpe (koda območja SI0000253) in posebnem območju varstva (PVO) Julijci (koda območja SI5000019) (Uradni list RS, št. 49/04, 110/04, 59/07, 43/08, 8/12, 33/13, 35/13, 3/14, 21/16 in 47/18) ter na območju naravne vrednote državnega pomena – planote Pokljuka (ident. št. 5430 – Uradni list RS, št. 111/04, 70/06, 58/05, 93/10, 23/15 in 7/19).

Rolkarska proga se ureja v neposrednem vplivnem območju z Načrtom upravljanja TNP 2016-2025 predlaganega mirnega območja Mesnovec – širše območje (ID 134) (Priloga 4 – Uradni list RS, št. 34/16), ki predstavlja najpomembnejši (celoletni) habitat divjega petelina.

Poseg v prostor se načrtuje v območju registrirane enote nepremične kulturne dediščine: Julijske Alpe – triglavski narodni park (EID 1-07593).

Iz mnenja TNP nadalje izhaja, da je nameravani poseg z vidika varstva in upravljanja narodnega parka na podlagi posredovane dokumentacije ter opravljenih terenskih ogledov in usklajevanja sprejemljiv, ob doslednem upoštevanju v poročilu o vplivih na okolje (in dodatku za varovana območja) opredeljenih pogojev, načrtovanju prilagojenih podrobnejših prostorskih rešitev in izvedbi omilitvenih ukrepov.

TNP nadalje izpostavlja, da naj bo območje poteka rolkarske proge določeno v občinskem prostorskem načrtu Občine Bohinj (spremembe in dopolnitve prostorskega akta), tako v odloku (prostorski izvedbeni pogoji), kakor tudi v prostorskih izkazih (enota urejanja prostora, podrobnejša namenska raba). TNP pogojuje skladnost posega s sprejetimi spremembami in dopolnitvami prostorskega akta.

TNP nadalje navaja še vsebine, s katerimi je potrebno dopolniti poročilo o vplivih na okolje oz. le-tega uskladiti s PZI, glede na ugotovljena razhajanja.

Iz mnenja ZGS št. 3407-25/2023 z dne 25. 4. 2023 izhaja, da je nameravani poseg v delu, ki se nanaša na pristojnost ZGS sprejemljiv, ker bo načrtovana proga istočasno služila kot dostop do gozdnih površin z gozdarsko mehanizacijo in dodatni posegi v gozdne sestoje zaradi dograditve rolkarske proge niso potrebni.

ZRSVN v mnenju št. 3562-1724/2023-6 z dne 2. 5. 2023 navaja, da se lokacija oz. daljinski vpliv načrtovanega posega nahaja na območju z naslednjim naravovarstvenim statusom:

* Triglavski narodni park, 3. varstveno območje, ZTNP-1,
* območji Natura 2000, Uredba o posebnih varstvenih območjih (območjih Natura 2000), Uradni list RS, št. 49/04, popr. 110/04, 59/07, 43/08, 8/12, 33/13, 35/13, 39/13-Odl.US, 3/14, 21/16 in 47/18, Julijci (SI5000019) in Julijske Alpe (SI3000253),
* naravni vrednoti, Pravilnik o določitvi in varstvu naravnih vrednot, Uradni list RS, št. 111/04, 70/06, 58/08, 93/10, 23/15 in 7/19, Pokljuka – planota (ID 5430, geomorf in geomorfp zvrsti, državnega pomena) in Brezno na Mesnovcu (ID 46112, geomorfp zvrsti, državnega pomena),
* ekološko pomembno območje Julijske Alpe (ID 21100), Uredba o ekološko pomembnih območjih, Uradni list RS, št. 48/04, 33/13, 99/13 in 47/18.

Rolkarska proga se ureja v neposrednem vplivnem območju z Načrtom upravljanja TNP 2016-2025 predlaganega mirnega območja Mesnovec — širše območje (ID 134) (Priloga 4 Uradni list RS, št. 34/16), ki predstavlja najpomembnejši (celoletni) habitat divjega petelina.

Na podlagi pregleda gradiva, ZRSVN ugotavlja, da je v poročilu o vplivih na okolje področje varstva narave večinoma ustrezno obdelano. ZRSVN nadalje navaja, da naj se v poročilu o vplivih na okolje, poleg podanih omilitvenih ukrepov, zaradi povečevanja športno-turistične ponudbe za rolkarske proge, določi nosilna kapaciteta, ki bo upoštevala vse vidike prostora. Ob tem ZRSVN pojasnjuje, da poročilo o vplivih na okolje le podaja oceno obiska, ne poda pa jasne omejitve, koliko uporabnikov rolkarske proge prostor prenese z vidika varstva narave, upoštevajoč kumulativno celotnega območja. Za celovit razvoj Centra Pokljuka pa ZRSVN predlaga tudi določitev kumulativne nosilne kapacitete območja Rudnega polja z vseh vidikov, ki naj bo podlaga za upravljanje z območjem.

ZRSVN nadalje, po pregledu PZI, ugotavlja, da le-ta ne povzema v celoti omilitvenih ukrepov iz poročila o vplivih na okolje, kar je potrebno popraviti.

ZRSVN se prav tako sklicuje na Tehnično poročilo PZI, kjer je navedeno, da se načrtovano progo lahko opredeli tudi kot urejeno gozdno vlako, ker bo istočasno služila tudi za dostop do gozdnih površin. ZRSVN opozarja, da je namen asfaltiranja tekaških prog uporaba za poletne rolkarske treninge in zato mora biti na ta način opredeljena tudi namenska raba. Območje rolkarske proge naj bo z ustrezno namensko rabo določeno v občinskem prostorskem načrtu Občine Bohinj (spremembe in dopolnitve prostorskega akta). Sprejemljivost posega je odvisna tudi od sprejetja sprememb in dopolnitev OPN Bohinj, v katerih je sprememba namenske rabe rolkarskih prog tudi kumulativno presojana z vidika sprejemljivosti na naravo.

ZRSVN v zaključku mnenja ocenjuje, da vplivi posega na naravo niso sprejemljivi, ker PZI ne vključuje omilitvenih ukrepov, navedenih v poročilu o vplivih na okolje in ni jasno določena nosilna kapaciteta rolkarskih prog.

Iz mnenja Občine Bohinj št. 3510-2/2032/2 z dne 5. 5. 2023 izhaja, da je dokumentacija za pridobitev okoljevarstvenega soglasja za nameravani poseg skladna s prostorskimi izvedbenimi akti ob upoštevanju v nadaljevanju podanih pogojev, izhajajočih iz prostorskega akta.

ZVKDS v mnenju št. 35101-0325/2023-3 z dne 8. 5. 2023 meni, da je glede na predloženo dokumentacijo nameravani poseg v okolje sprejemljiv, vendar pa je potrebno poročilo o vplivih na okolje dopolniti z vsebinami in varstvenimi režimi za nepremično kulturno dediščino ter dodatnimi pojasnili in ukrepi za zmanjšanje škodljivih vplivov na okolje. ZVKDS v mnenju nadalje konkretizira usmeritve za PZI dokumentacijo in pripombe na poročilo o vplivih na okolje.

Ministrstvo je prejeta mnenja z dopisom št. 35428-20/2022-2550-32 z dne 11. 5. 2023 posredovalo nosilcu nameravanega posega v opredelitev. Nosilec nameravanega posega je na poziv odgovoril dne 12. 6. 2023, 13. 6. 2023 in 14. 6. 2023 s predložitvijo naslednje dokumentacije:

* Poročilo o vplivih na okolje za dograditev rolkarske proge na območju Rudnega polja, ki ga je pod št. 182/2022 v mesecu decembru 2022, dopolnitev 3. marec 2023 in 11. junij 2023, izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
* Presoja sprejemljivosti vplivov posega na varovana območja za dograditev rolkarske proge na območju Rudnega polja na Pokljuki, Dodatek k poročilu o vplivih na okolje, ki jo je pod št. Naloge: 30-2022-PVO v mesecu marcu 2023, dopolnitve junij 2023 izdelala Lutra, Inštitut za ohranjanje naravne dediščine, Pot ilegalcev 17, 1210 Ljubljana – Šentvid;
* PZI, Načrt dograditve rolkarskih prog, št. 21/2022, september 2022, dop. februar 2023, dop. junij 2023, RcR projekt d.o.o., Cankarjeva 1, 4240 Radovljica;
* Dokument z naslovom »Odgovor na poziv k predložitvi dokazov v postopku izdaje okoljevarstvenega soglasja za poseg »Dograditev rolkarske proge na območju Rudnega polja« z dne 12. 6. 2023, RcR projekt d.o.o., Cankarjeva 1, 4240 Radovljica;
* Dokument z naslovom »Odgovor na poziv k predložitvi dokazov v postopku izdaje okoljevarstvenega soglasja za poseg »Dograditev rolkarske proge na območju Rudnega polja« z dne 11. 6. 2023, ICRO – Inštitut za celostni razvoj in okolje, Domžale, Savska cesta 5, 1230 Domžale.

Ministrstvo je, po prejemu dopolnitve vloge s strani nosilca nameravanega posega, dne 14. 6. 2023 ponovno pozvalo ZVKDS, ZRSVN, Občino Bohinj in TNP k opredelitvi v zvezi z nameravanim posegom.

Ministrstvo je dne 28. 6. 2023 prejelo mnenje TNP št. 3510-50/2023-7 z dne 23. 6. 2023, iz katerega izhaja, da so pomanjkljivosti, ocene vplivov, navedbe različnih števnih podatkov ter medsebojna usklajenost in primerljivost poročila o vplivih na okolje in PZI z dopolnitvami dokumentacije večinoma korektno popravljene.

TNP ugotavlja, da je nameravani poseg z vidika varstva, rabe in upravljanja zavarovanega območja sprejemljiv, ob doslednem upoštevanju v poročilu o vplivih na okolje (in dodatku za varovana območja) opredeljenih pogojev, načrtovanju prilagojenih podrobnejših prostorskih rešitev in izvedbi omilitvenih ukrepov. Prav tako je treba upoštevati:

* območje poteka rolkarske proge naj bo določeno v občinskem prostorskem načrtu Občine Bohinj (spremembe in dopolnitve prostorskega akta), tako v odloku (prostorski izvedbeni pogoji), kakor tudi v prostorskih prikazih (enota urejanja prostora, podrobnejša namenska raba prostora) - potek in način ureditve (dograjene) rolkarske proge morata biti skladna s spremembami in dopolnitvami prostorskega akta;
* izvajanje dejavnosti in ravnanj naj se omeji (prednostno usmerjanje obiskovalcev zunaj mirnih območij; časovna in prostorska prilagoditev dejavnosti) v vplivnem območju razširjenega mirnega območja Mesnovec (ID 134), določenega z Načrtom upravljanja Triglavskega narodnega parka (Uredba o Načrtu upravljanja Triglavskega narodnega parka za obdobje 2016-2025, Uradni list RS, št. 34/16), tako da se ohranja ugodno stanje mirnega območja. Pri tem naj se sledi določbam glede ohranjanja narave, opredeljenim v 133. členu, in določbam glede podrobnih prostorskih izvedbenih pogojev za enoto urejanja prostora Rudno polje - RP-1, opredeljenim v 163. členu OPN Bohinj (Uradni vestnik Občine Bohinj, št. 4/16, 11/16 in 4/17);
* z ureditvijo rolkarske proge naj se ne posega v obstoječ gozdni rob, prav tako se s spremljajočimi ureditvami (nasipne brežine, odvodnja in drenaža) ne sme posegati zunaj obstoječih gabaritov vlak (tekaških prog);
* z dograditvijo rolkarske proge naj se sledi čim bolj vkopani izvedbi, tako da bo dvig nivelete »vozišča« nad terenom minimalen, posledično pa tudi manjše in blažje nasipne brežine. V zvezi s tem je potrebno izpostaviti neusklajenost rešitev v poročilu o vplivih na okolje in PZI. Z dopolnitvami PZI so karakteristični prerezi proge ustrezno popravljeni, medtem, ko so v poročilu o vplivih na okolje (na str. 41-44) še vedno predstavljeni prvotni - z neprimernim dvigom proge nad teren;
* mulda naj se uredi v zatravljeni izvedbi;
* zgornji ustroj (obrabni sloj) rolkarske proge - naj bo izveden v svetlem tonu (bituminiziran beton);
* odvodnjavanje z rolkarske proge naj se uredi s prečnim nagibom vozišča proge in z izpusti v sonaravni izvedbi (drenažno nasutje);
* ob izvedbi zemeljskih in gradbenih delih je potrebno vsa izpostavljena vitalna drevesa ustrezno zaščititi pred poškodbami strojne mehanizacije;
* zaradi uporabe izkopanega materiala za ureditev nasipnih brežin in drenaže, je treba rušo (plodni del tal) ustrezno začasno deponirati ter nato uporabiti za zgornjo plast nasipnih brežin;
* čas izvajanja del je treba prilagoditi reprodukcijskemu ciklusu ptic in drugih živalskih vrst, prisotnih na tem območju. Dela je treba izvesti v ustreznih vremenskih razmerah (površje ne sme biti namočeno);
* dela naj se opravljajo z manjšo in lažjo gibljivo terenskim razmeram prilagojeno brezhibno gradbeno mehanizacijo;
* za gradnjo in transport naj se uporablja obstoječe utrjene gozdne prometnice;
* parkiranje delovnih strojev in skladiščenje potrebnega gradbenega materiala naj bosta omejeni na obstoječe utrjene površine;
* izvajati je treba vse zaščitne ukrepe, da ne bo prišlo do onesnaževanja tal in podtalja in voda z gorivi, mazivi, cementnim mlekom ali drugimi onesnažili ter obremenjevanja s prekomernim hrupom in tresljaji. Miniranje ni dopustno;
* vse površine, ki bodo zaradi izvedbe del poškodovane, je treba takoj po končanih gradbenih delih vzpostaviti prejšnje stanje in namensko rabo. Za zasipavanje se lahko uporablja izključno material iz predhodnih izkopov, tako da ne bo prišlo do vnosa reproduktivnih delov ali drugih sledi tujerodnih invazivnih rastlinskih vrst. Zatravitev se opravi s semensko mešanico trav in zeli ter z zastrtjem z zelenim mulčem in s senenim drobirjem iz neposredne okolice, tako da se zemljišča povrnejo v prejšnje stanje in rabo;
* odpadni gradbeni material (tudi morebiti neuporabljene viške izkopov) je treba skladno s pravilnikoma o ravnanju z odpadki in o odlaganju odpadkov odpeljati na urejeno deponijo zunaj narodnega parka;
* zaradi spremljanja stanja naj izvajalec o pričetku del pravočasno obvesti ZRSVN in/ali upravljavca zavarovanega območja.

TNP v mnenju še navaja, da bi bilo potrebno v sklepni oceni poročila o vplivih na okolje opredeliti dejansko kumulativno oceno vplivov urejanja (športne) infrastrukture in obremenitve vseh dejavnosti na Rudnem polju na naravo in okolje ter določiti nosilno zmogljivost obravnavanega območja (gornjega platoja Pokljuke t Rudnim poljem).

Ministrstvo je dne 3. 7. 2023 prejelo mnenje št. 3510-2/2023/4 z dne 28. 6. 2023 od Občine Bohinj, iz katerega izhaja, da je dokumentacija za pridobitev okoljevarstvenega soglasja za nameravani poseg skladna s prostorskimi izvedbenimi akti.

Ministrstvo je dne 3. 7. 2023 prejelo mnenje št. 35101-0325/2023-6 z dne 3. 7. 2023 od ZVKDS. ZVKDS meni, da dopolnjena dokumentacija ustrezno povzema varstvene režime za kulturno dediščino in ocenjuje vpliv posegov na kulturno dediščino, PZI dokumentacija pa je ustrezno povzela predhodne usmeritve. ZVKDS zato meni, da je načrtovani poseg sprejemljiv kot je opredeljen v projektni dokumentaciji. ZKDS še navaja, da naj se po izvedbi upoštevajo usmeritve iz mnenja JZTNP št. 3510-50/2023-7.

ZVKDS nadalje še vedno meni, da ni ustrezno pojasnjeno širjenje gozdnih vlak. Rolkarska proga je namreč projektirana na širino 6 m, opredeljeno je, da se koridor širi, obstoječe vlake pa so na opisanih mestih meritev na 10. od 11. točk ožje od 6 m. ZVKDS prav tako ponovno opozarja, da gre v tem primeru v resnici za širjenje športne infrastrukture Biatlonskega centra, ki mora biti ustrezno obravnavana tudi v prostorskem aktu ter da bi morali biti presojani kumulativni vplivi širjenja Biatlonskega centra in športne dejavnosti na sploh.

Ministrstvo je dne 12. 7. 2023 prejelo mnenje št. 3562-1724/2023-10 z dne 12. 7. 2023 od ZRSVN.

ZRSVN na podlagi pregleda gradiva, ugotavlja, da je v poročilu o vplivih na okolje področje varstva narave ustrezno obdelano. Navedena so območja varstva narave, opisano je stanje narave (ekosistemov, rastlinstva, živalstva ter njihovih habitatov). Poročilo o vplivih na okolje ocenjuje vplive na ekosisteme, rastlinske in živalske vrste ter njihove habitate v času gradnje, obratovanja ter v času opustitve nameravanega posega in po njem ter predlaga ustrezne omilitvene ukrepe. ZRSVN je v mnenju z dne 3. 5. 2023, zaradi povečevanja športno-turistične ponudbe za rolkarske proge predlagal, da se določi nosilna kapaciteta za rolkarsko progo oziroma okolico (z vidika varstva narave) ter določitev celovite kumulativne nosilne kapaciteto območja Rudnega polja z vseh vidikov, ki naj bo podlaga za upravljanje z območjem. V odgovoru nosilca nameravanega posega je obrazloženo, da je dejanska obremenjenost proge zaradi rabe rolkarske proge opisana v poglavju 5.3.1 poročila o vplivih na okolje in sicer:

- treningi: max 80 športnikov hipno, oziroma max 160/dan

- tekmovanja: max 80 tekmovalcev hipno in 150/ dan.

Teoretična zmogljivost steze je opredeljena v poglavju 3.2. poročila o vplivih na okolje. Ugotavlja se, da dejanska raba rolkarske proge zaradi svoje specifike kot rolkarska proga za poletne treninge biatlona nikoli ne bo dosegla svoje teoretične nosilne zmogljivosti, saj je realen obisk proge odvisen od števila športnikov, ki progo uporabljajo za treninge. To število pa se zaradi podaljšanje proge ne bo spremenilo. Povečala pa se bo varnost športnikov, saj se pričakuje, da jih bo manj treniralo na sami cesti, saj sedaj treninge na progi kombinirajo s treningi na cesti zaradi daljših.

Glede na navedene zmogljivosti in z namenom obvladovanja upravljanja z obiskom oziroma uporabniki rolkarske proge ZRSVN navaja, da naj se kot omilitveni ukrep določi:

- rolkarska steza je namenjena registriranim športnikom in se v ta namen opremi z obvestilnimi

tablami.

Po pregledu PZI in dopolnitvah, ZRSVN ugotavlja, da ta ustrezno povzema omilitvene ukrepe iz poročila o vplivih na okolje. Asfaltiranje rolkarske proge je ustrezno vključeno v predlog SD OPN Bohinj št. 3. Glede na navedeno ZRSVN ocenjuje, da so vplivi nameravanega posega na naravo sprejemljivi ob upoštevanju navedenega omilitvenega ukrepa.

Ministrstvo je prejeta mnenja z dopisom št. 35428-20/222-2550-44 z dne 12. 7. 2023 posredovalo nosilcu nameravanega posega v opredelitev in dne 14. 7. 2023 z njegove strani prejel naslednjo dopolnitev vloge:

* Poročilo o vplivih na okolje za dograditev rolkarske proge na območju Rudnega polja - dopolnitev, ki jo je dne 13. 7. 2023 izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
* PZI, Načrt dograditve rolkarskih prog, št. 21/2022, september 2022, dop. februar 2023, dop. junij 2023, dop. julij 2023, RcR projekt d.o.o., Cankarjeva 1, 4240 Radovljica.

Ministrstvo je na podlagi pregleda dopolnitve vloge ugotovilo, da je nosilec nameravanega posega ukrepe TNP, navedene v mnenju št. 3510-50/2023-7 z dne 23. 6. 2023 ustrezno vključil v poročilo o vplivih na okolje. Prav tako je v dokumentaciji ustrezno upošteval predlagan ukrep ZRSVN. Ministrstvo je vse dodatne omilitvene ukrepe, ki izhajajo iz poročila o vplivih na okolje, vključilo tudi v izrek tega okoljevarstvenega soglasja. Ministrstvo nadalje pojasnjuje, da v izrek odločbe ni navajalo zakonodajnih ukrepov in ukrepov, ki izhajajo iz veljavnega občinskega prostorskega akta, ker so le-ti že sami po sebi zavezujoči za nosilca nameravanega posega. Ministrstvo prav tako ni upoštevalo pripombe TNP, da naj bo območje poteka rolkarske proge določeno v občinskem prostorskem načrtu Občine Bohinj (spremembe in dopolnitve prostorskega akta), tako v odloku (prostorski izvedbeni pogoji), kakor tudi v prostorskih prikazih (enota urejanja prostora, podrobnejša namenska raba prostora), iz razloga, ker se pripomba nanaša na postopek sprejemanja občinskega prostorskega načrta Občine Bohinj, za katerega niti ministrstvo, niti nosilec nameravanega posega nista pristojna.

V zvezi s pripombo ZVKDS, da bi morali biti presojani kumulativni vplivi širjenja Biatlonskega centra in športne dejavnosti na sploh, ministrstvo pojasnjuje, da je v poročilu o vplivih na okolje podana ustrezna obrazložitev, da se število obiskovalcev območja zaradi uporabe novih asfaltiranih prog ne bo bistveno povečalo, saj ne gre za novo ponudbo (asfaltirane proge, namenjene predvsem treningom in tekmovanjem, so namreč že na območju), ampak zgolj za podaljšanje obstoječe infrastrukture dolžine 1.345 m, na dolžino 2.475 m. Zaradi podaljšanja rolkarske proge se ne bo povečala ponudba centra za celoletno rekreativno rabo in obiskovanje območja Rudnega polja. Z nameravanim posegom pa se bo povečala varnost športnikov, saj se pričakuje, da jih bo manj treniralo na sami cesti, na kateri se sedaj v obstoječem stanju izvajajo treninge zaradi daljših vzponov.

*Izvedba javne razgrnitve, zahteve za vstop in javne obravnave*

1. *Javna razgrnitev*

Ministrstvo po tem, ko ugotovi, da je poseg sprejemljiv z vidika pristojnosti mnenjedajalcev in ministrstva, projekt iz 93. člena ZVO-2 in poročilo o vplivih na okolje iz 94. člena ZVO-2 pa ustrezna, obvesti javnost o začetem postopku presoje vplivov nameravanega posega v okolje.

Z javnim naznanilom številka 35428-20/2022-2550-x z dne ………………. je bila namreč javnost na z objavo na osrednjem spletnem mestu državne uprave ter na krajevno običajen način (na sedežu Upravne enote Radovljica, Gorenjska cesta 18, 4240 Radovljica in Občine Bohinj, Triglavska cesta 35, 4264 Bohinjska Bistrica) obveščena o vseh zahtevah iz drugega odstavka 97. člena ZVO-2.

Javnosti je bilo v skladu s sedmo točko drugega odstavka 97. člena ZVO-2 omogočena pravica do podaje mnenj, predlogov in pripomb v zvezi z nameravanim posegom, in sicer glede ugotavljanja dejanskega stanja, upoštevanja pravil upravnega postopka in glede upoštevanja materialnih predpisov, vključno s predlogu ukrepov za preprečevanje in odpravo ali zmanjševanje pomembnih škodljivih vplivov na okolje ali za njihovo izravnavo 30dni od roka, določenega v javnem naznanilu, to je od ………………. do …………………...

V tem času je/so bila/bile na ministrstvo oziroma na gp.mope@gov.si posredovan/-e naslednja/-e pripomba/-e ………………………:

1. ……………………

2. ………………………………

1. *Dokumentacija, na podlagi katere je ministrstvo odločalo*

V predmetnem upravnem postopku je ministrstvo odločalo na podlagi naslednje dokumentacije:

* Izpolnjenega obrazca vloge za pridobitev okoljevarstvenega soglasja z dne 11. 11. 2022;
* Poročila o vplivih na okolje za dograditev rolkarske proge na območju Rudnega polja, ki ga je pod št. 182/2022 v mesecu decembru 2022, dopolnitev 3. marec 2023 in 11. junij 2023, izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
* Poročila o vplivih na okolje za dograditev rolkarske proge na območju Rudnega polja - dopolnitev, ki jo je dne 13. 7. 2023 izdelal ICRO – Inštitut za celostni razvoj in okolje, Domžale, Savska cesta 5, 1230 Domžale;
* Presoje sprejemljivosti vplivov posega na varovana območja za dograditev rolkarske proge na območju Rudnega polja na Pokljuki, Dodatek k poročilu o vplivih na okolje, ki jo je pod št. Naloge: 30-2022-PVO v mesecu marcu 2023, dopolnitve junij 2023 izdelala Lutra, Inštitut za ohranjanje naravne dediščine, Pot ilegalcev 17, 1210 Ljubljana – Šentvid;
* PZI, Načrt dograditve rolkarskih prog, št. 21/2022, september 2022, dop. februar 2023, dop. junij 2023, dop. julij 2023, RcR projekt d.o.o., Cankarjeva 1, 4240 Radovljica;
* Dokumenta z naslovom »Odgovor na poziv k predložitvi dokazov v postopku izdaje okoljevarstvenega soglasja za poseg »Dograditev rolkarske proge na območju Rudnega polja« z dne 12. 6. 2023, RcR projekt d.o.o., Cankarjeva 1, 4240 Radovljica;
* Dokumenta z naslovom »Odgovor na poziv k predložitvi dokazov v postopku izdaje okoljevarstvenega soglasja za poseg »Dograditev rolkarske proge na območju Rudnega polja« z dne 11. 6. 2023, ICRO – Inštitut za celostni razvoj in okolje, Domžale, Savska cesta 5, 1230 Domžale;
* mnenja DRSV št. 35019-17/2023-2 z dne 14. 4. 2023;
* dopisa Ministrstva za zdravje, Štefanova ulica 5, 1000 Ljubljana št. 354-36/2023-4 z dne 18. 4. 2023 s prilogo mnenjem NLZOH št. 2940-09/1649-23/NP-4299214 dne 18. 4. 2023;
* mnenj TNP št. 3510-50/2023-3 z dne 21. 4. 2023 in št. 3510-50/2023-7 z dne 23. 6. 2023;
* mnenja ZGS št. 3407-25/2023 z dne 25. 4. 2023;
* mnenj ZRSVN št. 3562-1724/2023-6 z dne 2. 5. 2023 in št. 3562-1724/2023-10 z dne 12. 7. 2023;
* mnenj Občine Bohinj št. 3510-2/2032/2 z dne 5. 5. 2023 in št. 3510-2/2023/4 z dne 28. 6. 2023;
* mnenj ZVKDS št. 35101-0325/2023-3 z dne 8. 5. 2023 in št. 35101-0325/2023-6 z dne 3. 7. 2023.

*Okoljske značilnosti obstoječega stanja in nameravanega posega*

Raba / poraba naravnih virov

Območje Športnega centra Triglav Pokljuka se z izgradnjo novih rolkarskih prog ne bo povečalo, saj bo končni obseg površin ostal isti. Povečala pa se bo dolžina asfaltiranih tekaško-rolkarskih prog, in sicer za 937,2 m, kar bo hkrati pomenilo manj travnatih tekaških prog. Širina poti je 3,0 m, kar pomeni, da se bo dodatno asfaltiralo 2811,6 m2 površin (0,281 ha), kar hkrati pomeni manj travnatih/makadamskih površin, saj so tekaške proge postavljene po obstoječih trasah gozdnih poti in vlak. Ocenjuje se, da se bo za potrebe utrjevanja površin potrebovalo do 2.900 m3 kamnitega materiala (debelina nasutja 70 cm od tega 50 cm prodno-peščenega zasipa – posteljica in 20 cm drobljenca) in ca. 260 m3 asfalta (skupna debelina nosilnega in obrabnega sloja 9 cm) ter ca. 3.800 m2 geotekstila, pri samem asfaltiranju pa se bo potrebovala tudi voda, a v zanemarljivih količinah. Za končno humusiranje se bo potrebovalo ca. 280 m3 rodovitne zemlje. Prav tako se bo rabilo seme (seneni drobir) za ponovno zatravitev tekaških prog.

V času obratovanja nameravanega posega se bo vsako leto za vzdrževanje rabilo seme (seneni drobir) za ponovno zatravitev poškodovanih delov zatravljenih muld in pesek/gramoz za saniranje morebitnih poškodb travnatih muld, do katerih bi lahko prišlo ob večjih nalivih. Druge porabe naravnih virov se ne pričakuje.

V primeru opustitve nameravanega posega oz. dejavnosti rolkarskih prog, bodo proge še naprej funkcionirale kot tekaške proge pozimi, v primeru opustitve tudi te rabe, pa bodo proge še naprej funkcionirale kot gozdne poti.

Stranski proizvodi in ravnanje z njimi

Stranskih proizvodov pri nameravanem posegu ne bo.

Vplivi emisij snovi v zrak

V času izvajanja gradbenih del bodo nastajale emisije onesnaževal v zrak, kot posledica izvajanja gradbenih del in izpušnih plinov iz motorjev z notranjim izgorevanjem iz gradbene mehanizacije ter tovornih vozil za dovoze in odvoze z gradbišča. Emisije izpušnih plinov bodo zaradi majhnega števila delujočih strojev nepomembne. Za čas gradnje se morajo izvajati ukrepi (vlaženje prometnih in manipulativnih površin, s katerih se lahko nekontrolirano širijo prašni delci ob suhem in vetrovnem vremenu, vlaženje terena, vlaženje sipkih materialov na tovornih vozilih, upoštevanje določil Uredbe o preprečevanju in zmanjševanju emisije delcev iz gradbišč (Uradni list RS, št. [21/11](http://www.uradni-list.si/1/objava.jsp?sop=2011-01-0852), 197/21 in 44/22-ZVO-2)) za zmanjšanje tovrstnih vplivov.

Na rolkarskih progah se v času obratovanja, kot tudi po opustitvi rabe ne predvideva nobenih emisij onesnaževal v zrak. Emisije zaradi občasnih prevozov, kot posledica gozdarskih del, bodo nepomembne.

Ravnanje z odpadki

V času izvajanja gradbenih del se pričakuje nastanek odpadkov, kot ostankov gradbenega materiala (ostanki gradbenih materialov – nasipni drobljenci, ostanki asfalta, embalaža, ruševine - stari asfalt dela porušene proge). Večjih količin gradbenih odpadkov ni pričakovati. Vsi odpadki, ki bodo nastali v času izgradnje, bodo oddani pooblaščenim zbiralcem in predelovalcem odpadkov, v skladu s predpisi, ki urejajo odpadke.

Pričakovati pa je znatne količine druge odpadne zemljine in kamnitega materiala (do 1500 m3, pač odvisno od stabilnosti in globine temeljnih tal – če se kmalu naleti na trdno matično podlago, bo izkopa bistveno manj). Odpadno zemljino bo treba odpeljati z območja gradbišča in trajno odložiti na ustrezno odlagališče izven območja parka.

V času obratovanja nameravanega posega odpadkov na sami rolkarski progi ni pričakovati. Morebitni odpadki (ki jih pustijo turisti) se bodo zbirali na obstoječih mestih v bližini objektov biatlonskega centra in ne ob rolkarskih progah.

Na opuščenih rolkarskih progah, ki bodo še naprej funkcionirale kot gozdne ceste, se ne pričakuje nobenega hotenega ali nehotenega zbiranja odpadkov.

Vpliv obremenjevanja okolja z elektromagnetnim sevanjem

Nameravani poseg ne predstavlja nobenega tveganja za elektromagnetno sevanje ne v času gradnje ne obratovanja ali ob njegovi opustitvi.

Eksplozije

V skladu z 52. alinejo 1. točke 13. člena Zakona o Triglavskem narodnem parku (Uradni list RS, št. 52/10, 46/14 – ZON-C, 60/17, 82/20 in 18/23 – ZDU-1O), se na območju obravnave (tretje varstveno območje) ne sme »uporabljati pirotehničnih sredstev v naravnem okolju, razen za potrebe obrambe, zaščite in reševanja, ter eksplozivna sredstva, razen za dovoljene namene.« V času izvedbe se pri nameravanemu posegu ne pričakuje uporabe eksplozivnih sredstev ali drugih sredstev, ki bi lahko predstavljala nevarnost eksplozije. Prav tako se med obratovanjem ali po opustitvi nameravanega posega ne pričakuje eksplozij.

Vpliv obremenjevanja okolja z vibracijami

V času izvajanja gradbenih del se bo uporabljalo valjar za utrjevanje proge. Vibracije lahko občasno povzročajo tudi razbijalna kladiva in vibracijski nabijači. Vibracije bodo med utrjevanjem zmerno prisotne, a kratkotrajne.

Tek z rolarji ne povzroča nobenih vibracij, prav tako bodo zanemarljive vibracije, ki bi jih občasno povzročala transportna vozila za prevoz lesa iz gozda.

Vpliv svetlobnega onesnaževanja

Gradbena dela se bodo izvajala le v dnevnem času, zato svetlobno onesnaževanje na gradbišču ne bo nastajalo. Nameravani poseg tudi v času obratovanja ne bo vir svetlobnega onesnaževanja, saj rolkarska proga ne bo osvetljena.

Vpliv radioaktivnega sevanja

Na širšem območju obravnavane lokacije v obstoječem stanju ni virov radioaktivnega sevanja, prav tako se viri radioaktivnega sevanja pri nameravanemu posegu ne bodo uporabljali.

Vpliv toplotnega onesnaženja

Nameravani poseg ne predstavlja nobenega tveganja za emisije toplote v ozračje/vode ne v času gradnje ne v času obratovanja ali ob opustitvi posega.

Tveganje za okoljske in druge nesreče

Nameravani poseg ne predstavlja nobenega tveganja pred okoljskimi in drugimi nesrečami ne v času gradnje ne v času obratovanja ali ob opustitvi posega.

Čezmejni vplivi

Nameravani poseg glede na vrsto in lokacijo ne bo imel čezmejnih vplivov.

Odločitev

Na podlagi pregleda celotne dokumentacije upravne zadeve je ministrstvo ugotovilo, da je nameravani poseg sprejemljiv za okolje, v kolikor se bodo pri njegovi izvedbi upoštevali in izvedli vsi projektni in okoljevarstveni pogoji, navedeni v izreku tega okoljevarstvenega soglasja, ter dosledno izvedli tudi vsi omilitveni ukrepi, ki jih je predvidel izdelovalec poročila o vplivih na okolje, vsi omilitveni ukrepi, predvideni v zakonskih in podzakonskih predpisih ter v OPN Bohinj.

Pogoji

Na podlagi proučitve vseh dokumentov, ki jih je nosilec nameravanega posega predložil k vlogi za izdajo okoljevarstvenega soglasja, je bilo ugotovljeno, da je zahtevi za izdajo okoljevarstvenega soglasja možno ugoditi, pri čemer pa je bilo treba, skladno s tretjim odstavkom 61. člena ZVO-1, določiti še pogoje, ki jih mora nosilec nameravanega posega upoštevati, da bi preprečil, zmanjšal ali odstranil škodljive vplive na okolje.

Ministrstvo je ugotovilo, da je potrebno poleg ukrepov, ki jih predvidevajo veljavni okoljski predpisi upoštevati še v nadaljevanju določene ukrepe za preprečitev, zmanjšanje ali odpravo negativnih vplivov na okolje in zdravje ljudi, ki so opredeljeni v poglavju 7 poročila o vplivih na okolje:

1. **Varstvo tal in voda**

**A1) Obstoječe stanje okolja**

Obravnavano območje gradi apnenec, ki je v južnem delu zelo čist in ne kaže znakov dolomitizacije, medtem ko je apnenec južno od Lipance rahlo dolomitiziran. V jugozahodnem delu Pokljuke prevladuje zgornje triasni masivni apnenec. Ta del ozemlja je močno zakrasel, prekriva pa ga le tanka preperinska plast.

Na Pokljuki kot geološka podlaga prevladuje apnenec, ki je kemično zelo topen, zato stalnih vodotokov skorajda ni. Z ozirom na velike količine padavin na obravnavanem območju, ki se gibljejo običajno med 1300 do 1600 mm na leto, se v notranjosti pretakajo velike količine vode. Majhen delež teh vod pride na površje na krpah karbonatnih kamnin v obliki izvirov kot so Mrzli studenec, studenci v bližini visokogorskega barja Šijec, večina vode pa se steka v najbližje reke Savo Bohinjko in Radovno. Podzemna razvodnica med obema vodotokoma poteka po meji med nepropustnimi laporji, skrilavci in apnenci od Mrzlega studenca proti Rudni dolini.

Glede na podatke Pedološke karte Slovenije (1:250.000) so tla na območju biatlonskega centra rendzina na moreni in pobočnem grušču.

**A2) Pričakovani vplivi v času izgradnje nameravanega posega in pogoji**

Onesnaženje tal podzemne vode bi bilo v času izvajanja gradbenih del možno v primeru izrednega dogodka, kot je npr. izlitje goriva ali olja iz delovnega stroja ali tovornega vozila, kar pa se pri predvidenem obsegu gradbenih del in ob ustrezni organizaciji gradbišča ocenjuje kot zanemarljivo možnost. V normalnih pogojih gradnje in pri ustrezni organizaciji bodo tovrstne emisije zanemarljive.

Vpliv nameravanega posega na tla in na vode v času izgradnje ministrstvo ocenjuje z (ocena 3) - nebistven vpliv, ob upoštevanju omilitvenih ukrepov, katere je ministrstvo, vključilo v točko IV./A)/a. izreka tega okoljevarstvenega soglasja.

**A3) Pričakovani vplivi v času obratovanja nameravanega posega in v času njegove opustitve**

Na rolkarskih progah se v času obratovanja nameravanega posega in tudi v času njegove opustitve ne predvideva nobenih emisij onesnaževal v tla in vode, razen v izjemnih primerih, ko se bodo te poti uporabljale tudi kot gozdne ceste za dela v gozdu - možni nezgodni izlivi iz transportnih vozil (lesa), kar pa je malo verjetno glede na nizko letno frekvenco prevozov lesa. Glede na navedeno ministrstvo v izrek tega okoljevarstvenega soglasja ni določilo dodatnih omilitvenih ukrepov, ki bi veljali za čas obratovanja oz. opustitve posega in po njej.

1. **Ohranjanje narave**

**B1) Obstoječe stanje okolja**

**Rastlinstvo**

Rudno polje je v skrajnem delu florističnega kvadranta 9649/4, vendar je območje daljinskega vpliva in določene infrastrukture (smučišče, tekaške proge idr.) tudi v sosednjih kvadrantih (9649/1, 9649/2, 9649/3). V kvadrantu 9649/4 so tudi nekatera botanično naravovarstveno pomembna območja (npr. barje Šijec, barje Goreljek, barje Golenbrca/Golemberca, Veliko blejsko barje, druga manjša barja), ki so v takšni oddaljenosti od obravnavanega območja, da se vpliva nanje ne pričakuje. Do leta 1999 je bilo za območje Julijskih Alp zabeleženih 1722 avtohtonih višjih rastlinskih vrst (Martinčič in sod. 1999). Pokljuka je tudi znotraj IPA Julijske Alpe (Important plant area; Botanično pomembno območje). Površina IPA Julijske Alpe meri 143.953,31 ha, na tem območju je bilo do leta 2005 zabeleženih 1636 rastlinskih vrst, med njimi 216 vrst z Rdečega seznama RS (Jogan 2005).

Na območju Biatlonskega centra se pojavljajo travniške rastline značilne za travišča in pašnike alpskih planin, poleg njih so prisotne tudi nekatere ruderalne vrste, ki so se na območju verjetno pojavile zaradi gradbenih del oz. zaradi prenosa semen/vegetativnih delov z gradbeno mehanizacijo od drugod. V okoliških smrekovih gozdovih se pojavljajo vrste značilne za ta habitat. Naravovarstveno pomembne vrste na območju v preteklosti niso bile zabeležene, z izjemo zavarovane vrste črni teloh, ki pa je v Sloveniji in (verjetno) na širšem obravnavanem območju splošno razširjena. V letu 2013 je bilo v bližini Rudnega polja na območju velikosti 2 × 2 km (N46º21’06“, E13º56’05“) najdeno 11 sporofitov naravovarstveno pomembne vrste mahu *Buxbaumia viridis* (Skudnik in sod. 2013).

Preglednica 1: Naravovarstveno pomembne vrste na širšem območju nameravanega posega

|  |  |  |  |  |
| --- | --- | --- | --- | --- |
| Slovensko ime | Latinsko ime | lokacija | UZRV\* | RS\*\* |
| Zoisova zvončica | *Campanula zoysii* | Rudno polje (Mrežice) | H | O |
| črni teloh | *Helleborus niger* | območje (gozd) okrog  Biatlonskega centra | O⁰ | / |
| rjasti sleč | *Rhododendron*  *ferrugineum* | 9649/4 | / | O1 |
| tisa | *Taxus baccata* | 9649/4 | H | / |
| Mahovi | | | | |
| *Buxbaumia viridis* | | Pokljuka, bližina Rudnega polja  (9649/4) | H | / |
| *Philonotis seriata* | | Pokljuka (9649/4) | / | V |
| *Plagiothecium succulentum* | | Pokljuka - Mesnovec  (9649/4) | / | R |
| *Rhizomnium pseudopunctatum* | | / | V |

\* UZRV: Uredba o zavarovanih prosto živečih rastlinskih vrstah (Uradni list RS, št. 46/04, 110/04, 115/07, 36/09 in 15/14): H (ukrepi za ohranjanje ugodnega stanja habitata rastlinske vrste); Oº (rastlinske vrste, pri katerih ni prepovedi za nadzemne dele rastlin, razen semen oziroma plodov);

\*\*RS (Rdeči seznam RS) glede na Pravilnik o uvrstitvi ogroženih rastlinskih in živalskih vrst v rdeči seznam (Uradni list RS, št. 82/02 in 42/10); V/V1 – ranljiva vrsta/vrste lahko postanejo ogrožene; O/O1 – vrsta zunaj nevarnosti/možnost ponovne ogroženosti; R – redka

Na območju Rudnega polja je med tujerodnimi invazivnimi rastlinskimi vrstami znano pojavljanje japonskega dresnika (*Fallopia japonica*) (JZ TNP 2013).

**Habitatni tipi**

Na širšem območju Rudnega polja so bili zabeleženi naslednji habitatni tipi:

Preglednica 2: Habitatni tipi v vplivnem območju posega 300 m (TNP 2009, 2010, 2011)

|  |  |  |
| --- | --- | --- |
| Physis koda HT | Ime HT | NV vrednost |
| C | Asfaltne ceste | 0 |
| 31.872 | Gozdne čistine z grmovno vegetacijo | 3 |
| 38.11 | Intenzivni mezofilni pašniki | 3-4 |
| 86.S721 | Makadamska cesta | 0 |
| 84.2 | Mejice in manjše skupine dreves in grmov | 3 |
| 42.254 | Montanska smrekovja v območju bukovja | 5 |
| 37.821 | Sestoji s šašulicami | 5 |
| 42.212 | Subalpinska in altimontanska smrekovja z visokimi steblikami | 5 |
| 36,52 | Subalpinski, s hranili bogati pašniki |  |
| 86.2 | Vasi, robni deli predmestij in posamezne stavbe | 0 |
| 85.4 | Zelene površine med bloki in skupinami hiš | 1 |
| 31.8G | Zgodnje stopnje iglastih gozdov | 2 |

Na širšem območju prevladujejo smrekovja.

**Živalstvo**

Nevretenčarji

Hrošči (*Coleoptera*)

Med splošno razširjenimi vrstami kozličkov (*Cerambycidae*) so bile na Pokljuki najdene tudi izjemno redke vrste, kot je *Pachyta lamed* (iz Slovenije znana le dva primerka, v recentnem času le z južne strani Pokljuke), vrsta je tudi na rdeči seznam RS uvrščena kot redka (R) ter redke vrste ali vrste, ki postajajo vse redkejše kot so *Callidium aeneum* (Mrzli studenec), *Clytus lama* (Pokljuka), *Leptura quadrifasciata* (Mrzli studenec) in *Pogonocherus ovatus* (Pokljuka) (Brelih in sod. 2006). Med jamskimi hrošči se na širšem območju pojavljajo sledeči taksoni: Cholevidae: vrsta *Aphaobius kaplai* (Viševnik), ki je bila opisana šele leta 2010 in je zato ni na rdečem seznamu (Bognolo & Vailati 2010), *Pretneria droveniki* (V) (Etonti 2001), ki bi naj bila *Oryotus micklitzi* (R) (Kofler 2005) in se jo najde tudi na Pokljuki (Drovenik 2003) ter med Carabidae vrsta *Anophthalmus egonis* (V) (Pokljuka-Planina Konjščica, Viševnik) (Daffner 1998).

Metulji (*Lepidoptera*)

V Julijskih Alpah je prisotnih 18 izključno alpinskih vrst dnevnih metuljev (Verovnik 2004). Glede na podatke Atlasa metuljev je s širšega območja Pokljuke znano pojavljanje kakšnih 45 vrst dnevnih metuljev (Verovnik in sod. 2012). Na širšem območju Pokljuke so bile evidentirane naslednje ogrožene (in druge naravovarstveno pomembne) vrste metuljev: veliki mravljiščar (*Phengaris (=Maculinea) arion*) in močvirski pisanček (*Melitaea diamina*).

Vretenčarji

Dvoživke (*Amphibia*)

V vzhodnem delu TNP-ja je bilo registriranih 9 vrst dvoživk (Lešnik in Cipot 2007). Na območju Pokljuke so bile doslej zabeležene naslednje vrste: navadni močerad (*Salamandra salamandra*), planinski močerad (*Salamandra atra*), planinski pupek (*Mesotriton (Triturus) alpestris*), navadni pupek (*Lissotriton (Triturus) vulgaris*), veliki pupek (*Triturus carnifex*), navadna krastača (*Bufo bufo*), hribski urh (*Bombina variegata*) in sekulja (*Rana temporaria*). Med temi so bile na širšem območju Rudnega polja doslej zabeležene planinski pupek, veliki pupek, navadna krastača, hribski urh in sekulja (Lešnik in Cipot 2007). Nekatere med naštetimi uporabljajo vodni zadrževalnik na Rudnem polju kot mrestišče (posnetki ZRSVN).

Plazilci (Reptilia)

Od 22 v Sloveniji živečih vrst plazilcev jih je s širšega območja Pokljuke znanih 7, še dve vrsti bi potencialno lahko bili prisotni na območju glede na podatke v Krofel in sod. (2009) in glede na njihovo ekologijo. Znane vrste so slepec (*Anguis fragilis*), pozidna kuščarica (*Podarcis muralis*), Horvatova kuščarica (*Iberolacerta horvathi*), živorodna kuščarica (*Zootoca vivipara*), belouška (*Natrix natrix*), modras (*Vipera ammodytes*) in navadni gad (*Vipera berus*) (Krofel in sod. 2009, ZRSVN 2011).

Ptice (*Aves*)

Na širšem območju Rudnega polja se pričakuje predvsem gozdne vrste, ki so vezane na gorske gozdove. Poleg najpogostejših vrst gnezdilk, kot so taščica (*Erithacus rubecula*), črnoglavka (*Sylvia atricapila*) in vrbji kovaček (*Phylloscopus collybita*), se najdejo tudi redkejše značilne vrste gorskih gozdov, kot so krekovt (*Nucifraga caryocatactes*), divji petelin (*Tetrao urogallus*), gozdni jereb (*Bonasa bonasia*), triprsti detel (*Picoides tridactylus*), črna žolna (*Dryocopus martius*), mali muhar (*Ficedula parva*), krivokljun (*Loxia curvirostra*) ter sove: mali skovik (*Glaucidium passerinum*), koconogi čuk (*Aegolius funereus*) ter kozača (*Strix uralensis*), ki je za TNP še posebej pomembna, saj ima njena južna podvrsta *macroura* tu svojo zahodno mejo areala (Polak 2000). Območje je pomembno predvsem z vidika ohranjanja slovenske populacije divjega petelina, saj je tu najbolj številčna in stabilna populacija pri nas. Precej je tudi vrst, ki so vezane na skalnate stene, kjer si poiščejo primerna gnezdišča. Med ujedami so prisotne vrste: planinski orel (*Aquila chrysaetos*) in sokol selec (*Falco peregrinus*), ki sta redkejša gnezdilca, številčnejša pa je postovka (*Falco tinnunculus*). Planinski orel ima v TNP-ju približno tretjino slovenske populacije (Božič 2003). Te vrste se pričakuje na širšem območju Rudnega polja. Pomemben habitat so tudi predeli ruševja in macesnovi gozdovi na zgornji gozdni meji. Značilni gnezdilci tega pasu so mlinarček (*Sylvia curruca*), komatar (*Turdus torquatus*) in siva pevka (*Prunella modularis*). Ob gozdni meji je življenjski prostor ruševca (*Tetrao tetrix*). Kamnita pobočja z redkejšim grmovjem so habitat hribske listnice (*Phylloscopus bonelli*), vrste, ki se jo v Sloveniji najde praktično samo v Julijskih Alpah. Na širšem območju Rudnega polja se sicer pričakuje prisotnost 70 vrst ptic.

Sesalci (*Mammalia*)

Z izjemo severnega netopirja (*Eptesicus nilssonii*), katerega pojavljanje je znano z Zg. Gorjuš, podatkov o pojavljanju netopirjev s Pokljuke, glede na objavljene podatke v Atlasu netopirjev Slovenije (Presetnik in sod. 2009), ni. Na območju je sicer možno tudi pojavljanje malega netopirja (*Pipistrellus pipistrellus*). Netopirje med drugim ogrožata tudi svetlobno onesnaževanje ter fragmentacija habitatov. Poleg malega in severnega netopirja so v gozdovih zgornjega montanskega pasu (1300-1600 m) prisotni še mala (*Sorex minutus*) in gorska rovka (*Sorex alpinus*), medtem ko je povodna rovka (*Neomys fodiens*) vezana na vodotoke, zato se je na območju ne pričakuje. Poleg omenjenih žužkojedov živijo v tem pasu še drevesni polh (*Dryomys nitendula*), kuna zlatica (*Martes martes*) kot predstavnica zveri (Janžekovič 2004, ZGS OE Bled 2003, 2004, 2005, 2007). Splošno razširjene vrste na območju so še srna (*Capreolus capreolus*), poljski zajec (*Lepus europeus*), lisica (*Vulpes vulpes*), divja mačka (*Felis sylvestris*), velika (*Mustela erminea*) in mala podlasica (*Mustela nivalis*) ter dihur (*Mustela putorius*), medtem ko je divji prašič (*Sus scrofa*) zaradi pomanjkanja življenjskega prostora redek (ZGS OE Bled 2003, 2004, 2005, 2007). Na območju Julijskih Alp kot na območju Pokljuke se pojavljajo tudi vse tri velike zveri, najpogosteje medved (*Ursus arctos*), manj pogosto pa ris (*Lynx lynx*) in volk (*Canis lupus*) (Adamič & Koren 1998, Janžekovič 2004, ZGS OE Bled 2003, 2004, 2005, 2007). Najpogostejša sta rjavi medved in ris, ki sta kvalifikacijski vrsti za Natura 2000 območje Julijske Alpe. Na območju Pokljuke se sicer lahko pričakuje pojavljanje približno 30 vrst sesalcev.

**Zavarovana območja**

Na območju nameravanega posega je eno zavarovano območje, in sicer Triglavski narodni park, Evid. št. 1412, zavarovan z ZTNP-1. Območje nameravanega posega je v 3. varstvenem območju Triglavskega narodnega parka. Tretje varstveno območje je namenjeno ohranjanju in varovanju biotske raznovrstnosti, naravnih vrednot in kulturne dediščine ter izrazitih ekoloških, estetskih in kulturnih kakovosti krajine, ohranjanju poselitve ter spodbujanju trajnostnega razvoja, usklajenega s cilji narodnega parka (6. člen ZTNP-1). Na območju Pokljuke ni drugih predlaganih zavarovanih območij.

**Natura 2000 območja**

Območje nameravanega posega se nahaja na območju Natura 2000, in sicer Julijci, ID območja: SI5000019, Ime skupine: SPA 2000. Drugo najbližje območje Nature 2000 pa je Julijske Alpe, ID območja: SI3000253, Ime skupine: SAC.

Preglednica 3: Kvalifikacijske vrste in habitatni tipi na območju SAC Julijske Alpe, ki imajo določeno notranjo cono v 300 m vplivnem območju nameravanega posega

|  |  |  |
| --- | --- | --- |
| Vrsta/habitatni tip | | EU Koda |
| Slovensko ime | Latinsko ime |
| širokouhi netopir | *Barbastella barbastellus* | 1308 |
| hribski urh | *Bombina variegata* | 1193 |
| močvirski meček | *Gladiolus palustris* | 4096 |
| navadni ris | *Lynx lynx* | 1361 |
| zrnasti kapucar | *Stephanopachys substriatus* | 1927 |
| veliki pupek | *Triturus carnifex* | 1167 |
| rjavi medved | *Ursus arctos* | 1354\* |
| Alpske reke in zelnata vegetacija vzdolž njihovih bregov | | 3220 |
| Alpske reke in lesna vegetacija s sivo vrbo (Salix eleagnos) vzdolž njihovih bregov | | 3240 |
| Skalna travišča na bazičnih tleh Alysso-Sedion alb | | 6110\* |
| Srednjeevropska karbonatna melišča v submontanskem in  montanskem pasu | | 8160\* |
| Karbonatna skalnata pobočja z vegetacijo skalnih razpok | | 8210 |
| Silikatna skalnata pobočja z vegetacijo skalnih razpok | | 8220 |
| Jame, ki niso odprte za javnost | | 8310 |
| Kisloljubni smrekovi gozdovi od montanskega do alpinskega pasu (Vaccinio-Piceetea) | | 9410 |

Preglednica 4: Kvalifikacijske vrste ptic v SPA Natura 2000 območju Julijci, ki imajo določeno notranjo cono v 300 m vplivnem območju nameravanega posega

|  |  |  |
| --- | --- | --- |
| Vrsta/habitatni tip | | EU Koda |
| Slovensko ime | Latinsko ime |
| koconogi čuk | *Aegolius funereus* | A223 |
| planinski orel | *Aquila chrysaetos* | A091 |
| gozdni jereb | *Bonasa bonasia* | A104 |
| črna žolna | *Dryocopus martius* | A236 |
| sokol selec | *Falco peregrinus* | A103 |
| mali skovik | *Glaucidium passerinum* | A217 |
| pogorelček | *Phoenicurus*  *phoenicurus* | A274 |
| triprsti detel | *Picoides tridactylus* | A241 |
| pivka | *Picus canus* | A234 |
| kozača | *Strix uralensis* | A220 |
| divji petelin | *Tetrao urogallus* | A108 (A659) |

**Naravne vrednote in ekološko pomembna območja**

Na območju daljinskega vpliva sta dve naravni vrednoti državnega pomena, ena ploskovna naravna vrednota in ena jama, in sicer 5430 Pokljuka - planota geomorf., (geomorfp), državnega pomena - visoka kraška planota z značilnimi kraškimi pojavi in 46112 Brezno na Mesnovcu, geomorf., državnega pomena - Brezno/jama. Glede na podatke katastra jam, je naravna vrednota Brezno na Mesnovcu dolžine 96 m in globine 51 m, leži pa ca. 1.200 m vzhodno od nameravanega posega.

Na območju Pokljuke je območje podzemnih geoloških pričakovanih vrednot Karbonati in ekološko pomembno območje (v nadaljevanju EPO) Julijske Alpe (Koda 21100).

**B2) Pričakovani vplivi v času izgradnje nameravanega posega in pogoji**

**Vplivi na rastline**

Negativni vpliv na ožjem območju nameravanega posega bo predvsem na rastline, ki bodo zaradi del odstranjene ali poškodovane. Zaradi izkopa, utrjevanja in asfaltiranja proge bodo poškodovane korenine bližnjih dreves, prav tako bo zaradi utrjene in nepropustne površine spremenjen vodni režim na ožjem območju ob progi. Pri zemeljskih delih je verjetnost naselitve in širjenja tujerodnih invazivni rastlinskih vrst.

Ocenjuje se, da bo vpliv na rastline nebistven, ob upoštevanju omilitvenih ukrepov (ocena 3), ki jih je ministrstvo vključilo v točko IV./B)/a., alineje 5 - 12 izreka tega okoljevarstvenega soglasja.

**Vplivi na habitatne tipe**

Zaradi gradnje dodatnih asfaltiranih rolkarskih prog bi lahko prišlo do uničenja habitatnih tipov na območju neposrednega vpliva nameravanega posega (20 m pas). Na območju neposrednega vpliva (20 m) nameravanega posega so prisotni naslednji habitatni tipi:

Preglednica 5: Neposredno pokrivanje tekaške proge s kartiranimi HT (TNP 2009, 2010, 2011) v območju neposrednega vpliva 20 m

|  |  |  |  |
| --- | --- | --- | --- |
| Physis koda | Ime HT | Površina v območju neposrednega vpliva (ha) | Naravovarstvena vrednost |
| 86.S712 | Asfaltne ceste | 0,85 | 0 |
| 38.11 | Intenzivni mezofilni pašniki | 0,062 | 3-4 |
| 42.254 | Montanska smrekovja v območju bukovja | 3,80 | 5 |
| 31.8G | Zgodnje stopnje iglastih gozdov | 0,11 |  |
|  | skupaj | 4.8 |  |

Nobeden od naštetih habitatnih tipov ni uvrščen med prednostne habitatne tipe v Uredbi o habitatnih tipih (Uradni list RS, št. 112/03, 36/09 in 33/13). Prišlo bo do uničenja nekaterih neprednostnih habitatnih tipov zaradi fizičnega prekrivanja.

Nameravani poseg je načrtovan po trasi obstoječih tekaških prog (obstoječe preseke), zato se ocenjuje, da dodatnih posegov v gozd (odstranjevanje dreves) ne bo, pričakuje pa se negativen vpliv na posamezna drevesa zaradi uničenja korenin pri izkopu in spremenjenega vodnega režima zaradi asfaltiranja. Smreka ima zelo plitev koreninski sistem (nekaj decimetrov), so pa zato korenine široko razvejane. Koreninski sistem sestavlja nekaj lateralnih korenin, glavna vertikalna korenina se razvije le redko (Horvat Marolt 1984).

Ocenjuje se, da posegi, dejavnosti in ravnanja na obravnavanem območju med gradnjo nove asfaltirane rolkarske steze, vključno s kumulativnimi vplivi, ne bodo imeli bistvenih vplivov na habitatne tipe ob upoštevanju omilitvenih ukrepov (ocena 3), ki jih je ministrstvo vključilo v točko IV./B)/a., alineje 5 - 12 izreka tega okoljevarstvenega soglasja.

**Vplivi na živali**

Ministrstvo ocenjuje, da je nameravani poseg možen brez dodatnih krčitev gozda, zato izgube habitata za gozdne vrste ne bo oziroma ta ne bo bistvena.

Asfaltirana steza bo potekala po že obstoječih poteh (tekaških stezah), od mirnega območja za divjega petelina Mesenovec – širše območje, je oddaljena 60 m. Negativni vplivi se pričakujejo predvsem v času gradnje (hrup zaradi uporabe gradbene mehanizacije).

Kot je razvidno iz modela hrupa, bo hrup dosegal vrednost 45 dBA na območju neposredno ob gradbišču.

Hrup otežuje komunikacijo med ptiči (Rheindt 2003), kar povzroča spremembe v teritorialnem vedenju, nižjo paritveno uspešnost (Mead 1997), slabšo uspešnost pri vzreji mladičev in večjo izpostavljenost plenilcem (Forman in sod. 2002). Vpliv hrupa na različne vrste ptičev je različen; za motnje so manj dovzetne vrste, ki se oglašajo v frekvencah, višjih od frekvenc hrupa (Rheindt 2003). Pri hrupu med 40-50 dB(A) lahko gostote ptičev bistveno upadejo; občutljivost na hrup je različna med vrstami in variira tudi glede na vrsto habitata (gozd, odprt habitat) (Reijnen in sod. 1995, povzeto po Seiler 2001).

Vplivi na kvalifikacijske vrste ptic so podrobneje opredeljeni pri vplivu na območje Natura 2000 SPA Julijci v nadaljevanju obrazložitve te odločbe.

Ministrstvo ocenjuje, da nameravani poseg v času gradnje ne bo pomembno prispeval k zvišanju obstoječih ravni hrupa. Glede na obstoječo obremenitev območja se ocenjuje, da območje neposredno ob progah, ki so predmet nameravanega posega, ni ključen habitat za hrup najbolj občutljivih vrst. Kljub temu se ocenjuje vpliv na ptice v širšem vplivnem območju kot nebistven, ob upoštevanju omilitvenih ukrepov (ocena 3). Vplivov na ostale skupine živali se ne pričakuje oziroma ne bodo bistveni (ocena 4).

Ocenjuje se, da bo vpliv na živalstvo v času gradnje nebistven ob upoštevanju omilitvenih ukrepov (ocena 3), ki jih je ministrstvo vključilo v točko IV./B)/a., alineje 1 – 4, 13 izreka tega okoljevarstvenega soglasja.

**Vplivi na SPA Julijci**

Z vidika ohranjanja ugodnega stanja populacij kvalifikacijskih vrst na območju Pokljuke so najpomembnejše gozdne kure, predvsem divji petelin (*Tetrao urogallus*) in gozdni jereb (*Bonasa bonasia*). Obe vrsti ogroža več različnih dejavnikov, zato je omejitev le-teh ključnega pomena za ohranjanje populacij gozdnih kur. Za divjega petelina in gozdnega jereba je pomemben dejavnik ogrožanja gozdarstvo, bodisi z vidika neposrednega vznemirjanja z gozdarskimi dejavnostmi bodisi kot posledica večje dostopnosti sicer odmaknjenih predelov gozda zaradi gozdnih cest (Božič 2003). Nemir v gozdovih povzročajo različne oblike rekreacije (pohodništvo, kolesarjenje) in nabiranje gozdnih sadežev. Poseben dejavnik ogrožanja so zimski športi, ki posredno (žičnice) ali neposredno (smučišča in smučanje zunaj urejenih smučišč) vplivajo na stanje populacije gozdnih kur na območju. Gozdne kure se na vznemirjanje ne privadijo, temveč se nemiru neprestano izogibajo in s tem zapuščajo svoje teritorije. Pri divjem petelinu je razlag za vpliv nemira več: nemir pomeni prekinitev paritvenih aktivnosti; preplašena žival postane lahek plen za plenilce, kar posebej velja za kuro, ki vodi piščance (kebčke); pozimi so divji petelini na meji fizioloških (energetskih) zmožnosti, zato jim lahko ob nenehnem gibanju in preganjanju zmanjka energije in poginejo pred pomladjo (Bevk & Trontelj 2008). Podobno velja tudi za gozdnega jereba, saj gre tudi v tem primeru za vrsto, ki se prehranjuje z nizkokalorično in težko prebavljivo hrano, ki je pozimi težko dostopna.

Divji petelini spadajo v skupino kur in so predvsem dnevno aktivne živali, v nočnem času spijo. Parjenje poteka okvirno od marca do aprila (odvisno od več okoljskih dejavnikov, lahko se prične tudi prej). Samica izleže 7 do 11 jajc, po 24 do 26 dneh se izležejo mladiči. Ker je gnezdo na tleh, je zelo izpostavljeno plenilcem jajc (jazbec, lisica, divji prašič,...). Veliko jajc propade, še preden se mladiči sploh izvalijo. V začetku valjenja so samice zelo občutljive na motnje in ob motnjah zelo hitro zapustijo gnezdo. Mladiči hitro rastejo, po 14 dnevih so že sposobni leteti. Po 40 dnevih so polno operjani, vendar ostanejo s samico do jeseni. Mladiči so zelo občutljivi, stopnja smrtnosti je do 90%. V raziskavi (Saniga M., 1998, Daily activity rhythm of capercaillie (*Tetrao urogallus*) je ugotovljeno, da je povečana dnevna aktivnost petelinov v jutranjem in večernem času, okrog poldneva pa živali počivajo.

Mladiči kmalu po izvalitvi sledijo materi in sami iščejo hrano. V prvih tednih življenja se hranijo predvsem z žuželkami, zlasti mravljami in gosenicami. Najraje se zadržujejo na območjih z dobro razvito borovnico, saj so tam manj opazni, vendar le če imajo mir. Zelo so občutljivi na slabo vreme in izpostavljeni plenilcem. Slabo vreme zmanjša preživetje mladičev, še posebej samcev, ki morajo zrasti občutno večji od samic. Le redki mladiči dočakajo prvo zimo.

Glede na podatke iz poročila o vplivih na okolje o številu aktivnih divjih petelinov v posameznih letih v radiju 2 km od Športnega centra Triglav Pokljuka na Rudnem Polju, sta bili rastišči Pri Rupah in Krašca v letih 1998 - 2000 neaktivni. Rastišče Miščovec je v vseh letih, za katera so na voljo podatki, neaktivno. Podatkov o tem, kaj se je dogajalo v letih od 2001 - 2008, ni na voljo. Skupni trend je zmanjševanje aktivnih divjih petelinov na vseh navedenih rastiščih (Pri Rupah, Miščovec, Krašca, Lemovce, Mesnovec – Visoko, Jerebikovec). Ob tem izdelovalec poročila o vplivih na okolje opozarja, da dejstvo, da so na rastišču zabeleženi pojoči samci ne pove veliko o uspešnosti razmnoževanja, številu (preživelih) mladičev in dejanskem stanju populacije. Potrebno je upoštevati tudi metodološke razlike popisov (čas popisov, različni popisovalci, število obiskov, vremenske razmere ipd.). Iz tega vidika so lahko predstavljeni podatki pri odločanju o vplivih na vrsto zavajajoči.

Glede na trend upadanja populacij divjega petelina v zadnjih desetletjih ter glede na določila Direktive o ohranjanju prostoživečih ptic (Council Directive 79/409/EEC on the Conservation of Wild Birds - "The Bird Directive") se ocenjuje, da je vsako dodatno slabšanje razmer za divjega petelina, predvsem v času največje občutljivosti (v času prezimovanja, parjenja, valjenja in vzreje mladičev), nesprejemljivo. Zaradi tega je potrebno proge asfaltirati izven predvidenega ranljivega obdobja divjega petelina, ki je določeno med januarjem in julijem. Ocenjuje se, da gradnja rolkarskih stez ob upoštevanju omilitvenih ukrepov ne bo bistveno vplivala na divjega petelina in gozdnega jereba (ocena 3), ob upoštevanju omilitvenih ukrepov, ki jih je ministrstvo vključilo v točko IV./B)/a.,alineje 1 – 4, 13 izreka tega okoljevarstvenega soglasja.

Planinski orel (*Aquila chrysaetos*) in sokol selec (*Falco peregrinus*) poseljujeta najvišje dele Julijcev. Ocenjuje se, da vpliva na vrsti planinski orel in sokol selec med gradnjo prog ne bo (ocena 5).

Med kvalifikacijskimi gozdnimi vrstami so na območju Rudnega polja tudi tri sove, in sicer kozača (*Strix uralensis*), koconogi čuk (*Aegolius funereus*) in mali skovik (*Glaucidium passerinum*). Prvi dve sta vezani na bukovo-jelov gozd, mali skovik pa na smrekove sestoje. Na populacije vseh treh vrst najbolj vpliva intenzivno gozdarjenje, predvsem zaradi pomanjkanja ustreznih gnezditvenih struktur. Odstranjevanje podrtih in poškodovanih dreves z votlimi debli pomeni zmanjševanje števila ustreznih gnezdišč za kozačo. Na koconogega čuka in malega skovika vpliva gozdarjenje predvsem z drobljenjem primernega habitata, ocenjuje pa se, da ti vplivi niso tako obsežni, da bi ogrozili stanje populacije na širšem območju. Ocenjuje se, da bo vpliv na vrste mali skovik, kozača in koconogi čuk med gradnjo asfaltnih prog nebistven (ocena 4).

Triprsti detel (*Picoides tridactylus*) je vezan na gozd, v katerem je dovolj odmrle in trohneče lesne mase, ki mu predstavlja vir hrane. Na širšem območju Rudnega polja, poteka monitoring vrste, v neposredni bližini nameravanega posega vrsta ni bila zabeležena. Predvsem v nižjih gozdnih legah in na pobočjih gora sta prisotni žolni pivka (*Picus canus*) in črna žolna (*Dryocopus martius*). Navedene vrste niso občutljive na dejavnike ogrožanja, ki bi se na obravnavanem območju lahko pojavili, saj so njihove populacije na območju SPA Julijci stabilne. Ker listavcev na ožjem območju ni, se pivke ne pričakuje, zato se tudi ne pričakuje vplivov na območju Rudnega polja na to vrsto (ocena 5). Na preostali dve vrsti nameravan poseg ne bo imel bistvenega vpliva (ocena 4). Pogorelčkov (*Phoenicurus phoenicurus*) življenjski prostor so senožetni travniki, tako v nižinah kot v sredogorju, pa tudi gozdovi in pragozdni ostanki. Gnezdi v drevesnih polduplih in kamnitih nišah, zasede pa tudi gnezdilnice. Ocenjuje se, da bo vpliv na pogorelčka med gradnjo asfaltnih prog nebistven (ocena 4).

**Vplivi na SAC Julijske Alpe**

Predvidena rolkarska steza in območje neposrednega vpliva 20 m ne posegata na Natura 2000 območje SAC Julijske Alpe.

Ocenjuje se, da vpliva na kvalifikacijske habitatne tipe HT 3220, HZ 3240, HT 6110, HT 8160, HT 8210, HT 8220, HT 8310 in HT 9410 ter vrsto rastline močvirski meček ne bo (ocena 5).

Štiri vrste, ki imajo določeno notranjo cono znotraj območja daljinskega vpliva (300 m) nameravanega posega so: Hribski urh (*B. variegata*), Veliki pupek (*T. cristatus*), Medved (*Ursus arctos*), Ris (*Lynx lynx*), Širokouhi netopir (*Barbastella barbastellus*).

Med obravnavanim posegom in notranjimi conami je obstoječa infrastruktura, zato se ocenjuje, da vpliva na navedene vrste ne bo (ocena 5).

Ocenjuje se, da posegi, dejavnosti in ravnanja ne bodo vplivali na stanje populacij kvalifikacijskih vrst in habitatnih tipov na obravnavanem območju znotraj SAC Julijske Alpe (skupna ocena 5).

**Vplivi na zavarovano območje TNP**

Nameravani poseg je načrtovan v tretjem varstvenem območju Triglavskega narodnega parka. Od drugega varstvenega območja je oddaljen med 75 in 120 m. Nameravani poseg ni v nasprotju z varstvenim režimom zavarovanega območja. Glede na obstoječo infrastrukturo in rabo trase, po kateri bodo potekale asfaltirane rolkarske steze, se ocenjuje, da ob upoštevanju omilitvenih ukrepov, ki jih je ministrstvo vključilo v točko IV./B)/a. izreka tega okoljevarstvenega soglasja, vplivi na zavarovano območje Triglavski narodni park med izgradnjo ne bodo bistveni (ocena 3).

**Vplivi na naravne vrednote**

Naravna vrednota Brezno na Mesnovcu je v podatkovnem sloju označena znotraj območja daljinskega vpliva 300 m v okolici nameravanega posega, in sicer 110 m severno od nameravanega posega za rolkanje. V katastru jam je Brezno pri Mesnovcu od območja nameravanega posega oddaljeno ca. 1.200 m v smeri proti vzhodu.

Negativnih vplivov na naravno vrednoto Brezno na Mesnovcu, med nameravanim posegom in med obratovanjem ne bo (ocena 5).

Na NV Pokljuka - planota bodo negativno vplivala zemeljska dela povezana s asfaltiranjem stez za rolkanje. Ocenjuje se, da zaradi nameravanega posega ne bodo uničene bistvene geomorfološke značilnosti naravne vrednote oziroma nameravani poseg v naravno vrednoto predstavlja zelo majhen delež, glede na površino celotne naravne vrednote. Ocenjuje se, da vplivi na NV Pokljuka planota med nameravanim posegom ne bodo bistveni (ocena 3), ob upoštevanju zakonodajnih ukrepov oz. določil Zakona o varstvu podzemnih jam (Uradni list RS, št. [2/04](http://www.uradni-list.si/1/objava.jsp?sop=2004-01-0067), [61/06](http://www.uradni-list.si/1/objava.jsp?sop=2006-01-2567) – ZDru-1, [46/14](http://www.uradni-list.si/1/objava.jsp?sop=2014-01-1918) – ZON-C in [21/18](http://www.uradni-list.si/1/objava.jsp?sop=2018-01-0887) – ZNOrg; v nadaljevanju ZVJP). ZVJP v 8. členu določa, da je vsak, ki odkrije del narave, za katerega domneva, da ima lastnosti jame ali del jame, dolžan o tem obvestiti strokovno organizacijo, t.j. ZRSVN OE Kranj, ki je usposobljena za strokovno ugotavljanje in preverjanje podatkov o jamah. Po predhodnem dogovoru z ZRSVN OE Kranj se omogoči spremljanje stanja med zemeljskimi in gradbenimi deli z vidika odkrivanja in varstva geoloških in podzemeljskih geomorfoloških naravnih vrednot. V kolikor izvajalec odkrije potencialno naravno vrednoto, mora o najdbi čim prej obvestiti ZRSVN, OE Kranj. V primeru najdbe mineralov ali fosilov, zlasti v času izvajanja zemeljskih del, mora najditelj postopati v skladu s 74. členom Zakon o ohranjanju narave (Uradni list RS, št. [96/04](http://www.uradni-list.si/1/objava.jsp?sop=2004-01-4233) – uradno prečiščeno besedilo, [61/06](http://www.uradni-list.si/1/objava.jsp?sop=2006-01-2567) – ZDru-1, [8/10](http://www.uradni-list.si/1/objava.jsp?sop=2010-01-0254) – ZSKZ-B, [46/14](http://www.uradni-list.si/1/objava.jsp?sop=2014-01-1918), [21/18](http://www.uradni-list.si/1/objava.jsp?sop=2018-01-0887) – ZNOrg, [31/18](http://www.uradni-list.si/1/objava.jsp?sop=2018-01-1402), [82/20](http://www.uradni-list.si/1/objava.jsp?sop=2020-01-1235), [3/22](http://www.uradni-list.si/1/objava.jsp?sop=2022-01-0014) – ZDeb, [105/22](http://www.uradni-list.si/1/objava.jsp?sop=2022-01-2603) – ZZNŠPP in [18/23](http://www.uradni-list.si/1/objava.jsp?sop=2023-01-0348) – ZDU-1O), t.j. začasno ustaviti dela, najdbo zaščititi in o najdbi nemudoma obvestiti organizacijo, pristojno za ohranjanje narave.

Območje podzemnih geoloških pričakovanih vrednot Karbonati pokriva celotno površino obravnavanega območja. Ob raznih zemeljskih delih na območju je možnost odkritja ter poškodovanja in uničenja fosilov, mineralov in/ali jam. Ocenjuje se, da vplivi na območje podzemnih geoloških pričakovanih vrednot Karbonati med izvedbo nameravanega posega ne bodo bistveni ob upoštevanju predhodno navedenih zakonodajnih ukrepov (ocena 3) in doslednega spremljanja stanja med zemeljskimi in gradbenimi deli z vidika odkrivanja in varstva geoloških in podzemeljskih geomorfoloških naravnih vrednot, kar je ministrstvo vključilo v točko V. izreka tega okoljevarstvenega soglasja.

**Vplivi na EPO Julijske Alpe**

Glede na predhodno podane opredelitve možnih negativnih vplivov na rastlinstvo, živalstvo in habitatne tipe ministrstvo ocenjuje, da ob upoštevanju omilitvenih ukrepov za naravne vrednote, živalstvo in habitatne tipe, ki jih je ministrstvo določilo v točki IV./B)/a. izreka tega okoljevarstvenega soglasja, vplivi na EPO Julijske Alpe med izvedbo nameravanega posega ne bodo bistveni (ocena 3).

**B3) Pričakovani vplivi v času obratovanja nameravanega posega in pogoji**

**Vplivi na rastline in habitatne tipe**

Med obratovanjem asfaltnih prog je možen negativen vpliv na rastline in habitatne tipe zaradi spremenjenega vodnega režima v neposredni okolici tekaških prog. Ocenjuje se, da bo vpliv nameravanega posega na rastline in habitatne tipe med obratovanjem nebistven (ocena 4).

**Vplivi na živali**

Na podlagi podatkov o uporabi obstoječih asfaltiranih prog se ocenjuje, da se število obiskovalcev območja zaradi uporabe novih asfaltiranih prog ne bo bistveno povečalo, saj ne gre za novo ponudbo (asfaltirane proge, namenjene predvsem treningom in tekmovanjem, so namreč že na območju), ampak zgolj za podaljšanje obstoječe infrastrukture dolžine 1.345 m, na dolžino 2.475 m.

V času obratovanja proge v zimskem delu letu ne bo povečane obremenitve območja s hrupom, saj so že v obstoječem stanju tekaške proge, ki so v uporabi. V drugem delu leta, ko ni snega, bodo na progi rolkarji. Prvenstveno bodo proge namenjene tekačem in biatloncem za treninge in tekmovanja. Uporaba prog bo sicer možna tudi za rolanje, vendar ta šport ne bo promoviran. Poleti je na stadionskem delu ŠRC Pokljuka kumulativno zelo malo uporabnikov na rolerjih. Morebitno dodatno osvetljevanja območja bi povzročilo svetlobno onesnaževanje (neustrezno osvetljevanje površin z zunanjo razsvetljavo), ki neposredno in daljinsko negativno vpliva na nočne metulje, druge nočno aktivne žuželke in netopirje. Vpliv na nekatere žuželke (dvokrilci, nočni metulji) je verjeten tudi v zimskem času. Svetloba žuželke privlači, saj so pozitivno fototaktične (Sivec 1973). Negativni vplivi se kažejo v zmanjšani aktivnosti parjenja, vplivu na odlaganje jajčec, raznih poškodbah osebkov na svetilih, vplivih na orientacijo osebkov ter večji izpostavljenosti plenilcem, kar vodi v večjo smrtnost in lahko vpliva na lokalne populacije vrst (Frank 2005). Umetno osvetljevanje vpliva tudi na druge živalske skupine (za pregled glej Longcore & Rich 2004): dvoživke (Baker & Richardson 2006, Buchanan 2006, Wise 2007), kopenske sesalce (Beier 2006), ptiče (Longcore 2010, Kempenaers in sod. 2010), čeprav so ti vplivi (še) slabše raziskani. Ocenjuje se, da bo vpliv na živalstvo v času obratovanja nebistven, ob upoštevanju omilitvenega ukrepa (ocena 3), ki ga je ministrstvo vključilo v točko IV./B)/b., alineja 1 izreka te odločbe in ki prepoveduje osvetljevanje prog. Prav tako je potrebno, z vidika zmanjšanja negativnega vpliva hrupa in nemira zaradi prisotnosti ljudi v času obratovanja, upoštevati omilitveni ukrep iz točke IV./B)/b., 2.alineja, izreka tega okoljevarstvenega soglasja ki določa, da je potrebno preprečiti dostop nepooblaščenim osebam z motornimi vozili (avto, motor, električni skuter, štirikolesnik) na rolkarske proge in za ta namen postaviti zapornice, oznake ali uveljaviti druge učinkovite ukrepe. Vožnja po asfaltiranih rolkarskih progah je izjemoma dovoljenja za namene upravljanja z območjem.

**Vplivi na SPA Julijci**

Zaradi podaljšanja asfaltnih prog se lahko poveča prisotnost rekreativnih športnikov in turistov, ter posledično tudi hrup oz. splošen nemir, ki bi lahko negativno vplival na koconoge kure, prisotne na tem območju. Nove asfaltne proge bodo proti zahodu oddaljene med 70 in 120 m od mirnih con divjega petelina. V kolikor se ne bo primerno omejilo dostopa motornim vozilom in štirikolesnikom, lahko ta poslabša kvaliteto mirnih območij in posledično negativno vpliva na ptice.

Ocenjuje se, da obratovanje novih asfaltnih stez, ob upoštevanju omilitvenih ukrepov, ne bodo bistveno vplivale na divjega petelina in gozdnega jereba (ocena 3). Vpliva na vrsti planinski orel in sokol selec med obratovanjem prog ne bo (ocena 5). Ocenjuje se, da se gospodarjenje z gozdom po gradnji asfaltnih prog ne bo spremenilo in bo ostalo enako kot pred gradnjo. Zato se ocenjuje, da bo vpliv na vrste mali skovik, kozača in koconogi čuk med obratovanjem asfaltnih prog nebistven (ocena 4). Ocenjuje se, da se stanje po zaključku asfaltiranja prog za vrste triprsti detel, žolna in pivka ne bo spremenilo. Triprsti detel v okolici nameravanega posega ni bil zabeležen, za pivko v direktni okolici ni primernega habitata. Vse tri vrste na nameravani poseg niso občutljive, zaradi tega se ne pričakuje negativnih vplivov med obratovanjem (ocena 4). Ocenjuje se, da bo vpliv na pogorelčka med obratovanjem asfaltnih prog nebistven (ocena 4). Glede na vse navedeno se ocenjuje, da posegi, dejavnosti in ravnanja na obravnavanem območju, vključno s kumulativnimi vplivi, ob izvedbi omilitvenih ukrepov, ki jih je ministrstvo vključilo v točko IV./B)/b., alineje 1 in 2 izreka tega okoljevarstvenega soglasja, ne bodo imeli bistvenih vplivov SPA Julijci (ocena 3).

**Vplivi na SAC Julijske Alpe**

Med območjem nameravanega posega in notranjimi conami kvalifikacijskih vrsta SAC Julijske Alpe je obstoječa infrastruktura, zato se ocenjuje, da vpliva na predhodno navedene vrste tudi po zaključku asfaltiranja prog ne bo (ocena 5). Ocenjuje se, da vpliva na Natura 2000 območje SAC Julijske Alpe ne bo (ocena 5).

**Vplivi na zavarovano območje TNP**

Glede na predhodno podane opredelitve možnih negativnih vplivov na naravo se ocenjuje, da ob upoštevanju omilitvenih ukrepov, ki jih je ministrstvo vključilo v točko IV./B)/b., alineje 1 in 2 izreka tega okoljevarstvenega soglasja, nameravani poseg ne bo imeli bistvenih vplivov na Triglavski narodni park (ocena 3).

**Vplivi na naravne vrednote**

Naravna vrednota Brezno na Mesnovcu je v podatkovnem sloju označena znotraj območja daljinskega vpliva 300 m v okolici nameravanega posega, in sicer 110 m severno od nameravanega posega za rolkanje. V katastru jam je Brezno pri Mesnovcu od območja nameravanega posega oddaljeno ca 1.200 m v smeri proti vzhodu. Negativnih vplivov na naravno vrednoto Brezno na Mesnovcu med obratovanjem ne bo (ocena 5). Ocenjuje se, da vplivov na NV Pokljuka planota med obratovanjem ne bo (ocena 5). Prav tako se ocenjuje, da vplivov na območje pričakovanih naravnih vrednot Karbonati med obratovanjem ne bo (ocena 5).

**Vplivi na EPO Julijske Alpe**

Glede na predhodno podane opredelitve možnih negativnih vplivov na rastlinstvo, živalstvo in habitatne tipe se ocenjuje, da ob upoštevanju omilitvenih ukrepov za naravne vrednote, živalstvo in habitatne tipe vplivi na EPO Julijske Alpe v času obratovanja nameravanega posega ne bodo bistveni (ocena 3) ob upoštevanju omilitvenega ukrepa, ki ga je ministrstvo določilo v točki IV./B)/b., alinea 2 izreka tega okoljevarstvenega soglasja.

**B4) Pričakovani vplivi v času opustitve nameravanega posega**

Po opustitvi nameravanega posega se ne pričakuje posebnih vplivov na rastlinstvo in habitatne tipe, živalstvo, varovana območja in EPO ter naravne vrednote ob upoštevanju omilitvenega ukrepa, ki ga je ministrstvo določilo v točki IV./B)/c. izreka tega okoljevarstvenega soglasja in ki določa, da je treba po prenehanju obratovanja še naprej preprečevati dostop nepooblaščenim z motornimi vozili (avto, motor, električni skuter, štirikolesnik) na opuščene rolkarske proge (po opustitvi posega gozdne ceste in vlake) ali uveljaviti druge učinkovite ukrepe.

1. **Vpliv emisij hrupa**

**C1) Obstoječe stanje okolja**

Na Rudnem polju se odvijajo različne športne prireditve, med katerimi je največje in najbolj obiskano svetovno prvenstvo v biatlonu, ki traja tri dni. Gre torej za pretežno zimske športne prireditve.

Poleti je na stadionskem delu ŠRC Pokljuka kumulativno sorazmerno malo uporabnikov, saj se večinoma uporablja za treninge športnikov. Je pa rolkarska proga za poletne treninge »teka na smučeh« in biatlona stalno v uporabi od jutra do večera. Progo dnevno v poletnem času za treninge uporablja max. 150 oseb. Rolkarska proga sama po sebi z običajno rabo ne predstavlja vira hrupa. Med rednimi športnimi in drugimi rekreativnimi dejavnostmi pa tudi ni takšnih prireditev, ki bi predstavljale vir hrupa.

Do Rudnega polja vodi državna cesta (ID ceste: 10133) Mrzli studenc – Rudno polje. Promet je večinoma skoncentriran ob večjih prireditvah ter ob vikendih predvsem poleti in pozimi.

Na Rudnem polju je vzletišče za helikopterje za potrebe vojske in varstva pred naravnimi nesrečami. Od tod se s helikopterskim dostopom oskrbujejo gorske postojanke in koče. Nameravani poseg leži v širšem območju Triglavskega narodnega parka (tretje varstveno območje), za katerega veljajo določila ZTNP-1, ki omejuje posege, dejavnosti in ravnanja, ki lahko povzročajo onesnaženje s hrupom. Glede na namensko rabo in upoštevajoč določila Uredbe o mejnih vrednostih kazalcev hrupa v okolju (Uradni list RS, št. [43/18](http://www.uradni-list.si/1/objava.jsp?sop=2018-01-2127), [59/19](http://www.uradni-list.si/1/objava.jsp?sop=2019-01-2667) in [44/22](http://www.uradni-list.si/1/objava.jsp?sop=2022-01-0873) – ZVO-2) se območje nameravanega posega uvršča v območje III. stopnje varstva pred hrupom, medtem ko so mirna območja (varovanje rastišč divjega petelina) uvrščena v območje I. stopnje varstva pred hrupom. Med obema območjema je ca. 300 m, zato lahko pride do konfliktov.

Območje je predvsem zaradi vplivov na naravo (divji petelin) zelo občutljivo na hrup. Zato se je v letu 2015 izdelala Študija modela hrupa za biatlonski center Pokljuka (ZVD Ljubljana, 2015), ki je celovito obravnavala hrup na tem območju. Vsi potrebni ukrepi z vidika varstva pred hrupom so vključeni v veljavni OPN Bohinj (člen 163, EUP Rudno polje, razdelek 01 Biatlonski center in tekaške proge – dejavnosti in ureditve), kjer so podane stroge omejitve hrupa za prireditve. Hkrati pa je predpisan reden monitoring hrupa. Organizator javne prireditve mora zagotoviti imisijski monitoring hrupa v skladu z Uredbo o načinu uporabe zvočnih naprav, ki na shodih in prireditvah povzročajo hrup (Uradni list RS, št. 118/05 in 44/22-ZVO-2). Določeno je stalno merilno mesto in mejne vrednosti hrupa, ki izhajajo iz Študije modela hrupa za biatlonski center Pokljuka (ZVD Ljubljana, 2015). Povprečna raven hrupa v času merjenja - trajanja prireditve za dnevni čas (Leq) je 50 dB(A), povprečna raven hrupa v prireditvenem dnevu (Ldan) pa 48 dB(A). Območje prekrivanja izofone 50 dB(A) in mirnega območja, sicer zajema mirno območje Mesnovec (širše mirno območje), ne zajema pa tudi rastišča (ožje mirno območje). Ob maksimalnem hrupu se območje prekrivanja širi do prvega izrazitega reliefnega roba, ki se dviguje nad prizoriščem. Vendar se takoj za tem robom hrup dejansko zmanjša na raven 40 dB(A) ali manj. To je bilo poleg modelnega izračuna dokazano tudi z merjenjem hrupa na tem območju v različnih točkah (Študija modela hrupa za biatlonski center Pokljuka, ZVD Ljubljana, 2014/2015). Iz navedenega izhaja, da hrup prireditev, kakor tudi hrup rekreativnih dejavnosti na Biatlonskem stadionu ni problematičen, v kolikor se upošteva omilitvene ukrepe, ki so že integrirani v veljavni OPN Bohinj.

**C2) Pričakovani vplivi v času izgradnje nameravanega posega in pogoji**

V času izvajanja gradbenih del bo hrup povzročala gradbena mehanizacija (bagerji, kopači, nakladači, valjarji, razbijalna kladiva, vibracijski nabijači) in tovornjaki s prevozi zemljine in gradbenega materiala. V kolikor bodo vozila in mehanizacija ustrezno vzdrževani in se bodo upoštevala vsa zakonska določila iz veljavnega OPN Bohinj glede časa izvajanja gradbenih del, bo vpliv majhen. Za nameravan poseg je bil izdelan model hrupa, v katerega je bil vključen tovornjak (100 dBA), valjar (110 dBA), bager (110 dBA), rušilno kladivo (110 dBA) in vibra ploščo (108 dBA). Upoštevano je bilo neprekinjeno dvanajst urno delo med 6. in 18. uro. Viri hrupa so bili postavljeni na območje gradnje poti za rolkanje. Iz modelnega izračuna izhaja, da bodo le v ožjem področju gradnje vrednosti Ldan med 45 dB(A) in 50 dB(A). V večernem in nočnem času gradbišče ne bo aktivno.

Ker se bo lahko v času, ko se bodo izvajala gradbena dela, izvajala tudi oskrba planinskih koč s helikopterjem iz vojaškega pristajališča za helikopterje na Rudnem Polju, ki je v neposredni bližini, se je izvedel tudi model hrupa za ta primer. Zvočna moč helikopterja je Lw = 130 dBA. Točkast in neusmerjen vir hrupa helikopterja je dejaven 30 min na dan med 6. in 18. uro. Ko pristane helikopter njegov hrup »preglasi« hrup gradbišča.

Glede na zgoraj navedene ugotovitve ima nameravani poseg na obremenjenost s hrupom v času izgradnje lahko negativen vpliv na živalstvo (predvsem na ptice, ki so občutljive na hrup, kot je to pojasnjeno v poglavju A) Ohranjanje narave obrazložitve tega okoljevarstvenega soglasja). Ocenjuje se, da bo vpliv hrupa na živalstvo v času gradnje nebistven ob upoštevanju omilitvenih ukrepov (ocena 3), ki jih je ministrstvo vključilo v točko IV./B)/a./alineje 1 – 3, 13 izreka tega okoljevarstvenega soglasja.Hrup v času gradnje ne bo dodatno povečal hrupa v času pristajanja, vzletanja ali preleta helikopterjev, zato je kumulativni vpliv ocenjen kot nebistven ob upoštevanju omilitvenih ukrepov (ocena 3).

**C3) Pričakovani vplivi v času obratovanja in opustitve nameravanega posega**

V času obratovanja in po opustitvi nameravanega posega se ne pričakuje posebnih vplivov na okolje z vidika emisij hrupa. Glede na navedeno ministrstvo v izrek tega okoljevarstvenega soglasja ni določilo dodatnih omilitvenih ukrepov, ki bi veljali za čas obratovanja oz. opustitve nameravanega posega in po njej.

1. **Vpliv na krajino**

**D1) Obstoječe stanje okolja**

Območje nameravanega posega leži na:

* območju nepremične kulturne dediščine, ki je vpisana v register nepremične kulturne dediščine, in sicer gre za Julijske Alpe - Triglavski narodni park z EŠD št. 7593
* območju kompleksnega varstva Bohinj - OKV št. 2.

Nepremična kulturna dediščina Julijske Alpe - Triglavski narodni park spada med integralno dediščino oziroma gre za t.i. kulturno krajino. Gre za osrčje Julijskih Alp s Triglavom, kraškimi planotami, gozdnimi površinami, dolinami, jezeri in vodotoki, kjer številne senožeti, nižje in visoke pašne planine, sledovi pašništva, gozdarstva, fužinarstva in oglarstva soustvarjajo kulturno krajino. Kulturna krajina je po Zakonu o varstvu kulturne dediščine spomeniško območje, katerega strukturo, razvoj in funkcijo pretežno določajo človekovi posegi in dejavnosti v prostoru. Usmeritve za varovanje kulturne krajine so naslednje:

* varuje se zlasti krajinsko zgradbo, to je naravno krajinsko zgradbo kot kulturno prvino;
* varuje se ekološke procese sonaravnega gospodarjenja v kulturni krajini;
* tipologijo krajinskih prvin;
* povezavo s stavbno in naselbinsko dediščino.

**D2) Pričakovani vplivi v času izgradnje nameravanega posega in pogoji**

Gre za nacionalni park, na območju kulturne dediščine Julijske Alpe – Triglavski narodni park (EŠD 7593), kjer se pričakuje visoka stopnja ohranjene narave ter izvedba posegov na način, ki ne degradira kulturne krajine oziroma krajinske slike prostora.

Nameravani poseg se izvaja po obstoječih trasah tekaških poti skozi gozd, ki so v sočasni rabi kot gozdne ceste in vlake. Ker proga poteka po 5 do 6 m širokih obstoječih trasah poti, se ne predvideva odstranjevanja obstoječega gozdnega drevja. Pot bo izvedena tako, da bo konstrukcija poti vkopana v tla, tako da bo fizična sprememba preoblikovanja površine kar najmanjša in asfaltirana trasa ne bo izstopala iz nivoja obstoječega terena – ne bo v nasipu. Nameravani poseg bo sicer viden (asfalt namesto makadama), a minimalen. Vpliv na krajinsko sliko bo ob dobri izvedbi celo pozitiven. Gradnja bo trajala manj kot mesec dni in bo potekala pretežno v gozdu tako, da bo vidna izpostavljenost gradbišča sorazmerno majhna. Vpliv nameravanega posega in celotni vpliv na krajino in vidne kakovosti prostora v času izgradnje nima pomembnejših vplivov na okolje in se ocenjuje kot (3) - nebistven vpliv ob upoštevanju omilitvenih ukrepov, ki jih je ministrstvo vključilo v točko IV./C)/a., alineje 1-13 izreka tega okoljevarstvenega soglasja.

**D3) Pričakovani vplivi v času obratovanja nameravanega posega in pogoji**

V času obratovanja rolkarske proge se ne pričakuje negativnih vplivov na krajino ob rednem vzdrževanju proge (sanacije morebitnih poškodb travnatih muld zaradi nalivov, poškodbe travnatih površin po končani zimski sezoni rabe tekaških prog). Vpliv nameravanega posega in celotni vpliv na krajino v času obratovanja nima pomembnejših vplivov na okolje, in se ocenjuje kot (3) - nebistven vpliv ob upoštevanju omilitvenih ukrepov, ki ju je ministrstvo vključilo v točko IV./C)/b., alinea 1 in 2 izreka tega okoljevarstvenega soglasja. Prav tako je potrebno upoštevati 163. člen OPN, v katerem so podane usmeritve za oblikovanje krajine:

**D4) Pričakovani vplivi v času opustitve nameravanega posega**

V času opustitve rolkarske proge se ne pričakuje bistvenih negativnih vplivov na kulturno krajino. Ker se bodo poti še naprej uporabljale v gospodarjenju z gozdom, se bo del urejenih travnatih površin tekaških poti počasi zarastel z gozdno vegetacijo in ostale bodo le vlake in gozdne ceste. Vse vlake in gozdne ceste se po opustitvi dejavnosti, če se vlak in poti ne potrebuje za gospodarjenje z gozdom, renaturira in predvsem odstrani asfalt z vseh gozdnih cest, ki bodo še v rabi za potrebe gospodarjenja z gozdom. Vpliv nameravanega posega in celotni vpliv na kulturno krajino v času opustitve posega ministrstvo ocenjuje kot (3) - nebistven vpliv ob upoštevanju omilitvenih ukrepov, ki jih je ministrstvo določilo v točki IV./C)/c., alinea 1 in 2 izreka tega okoljevarstvenega soglasja.

1. **Vpliv na prebivalstvo in zdravje ljudi**

**E1) Pričakovani vplivi v času izgradnje**

V času izvajanja gradbenih del bi lahko na prebivalstvo in zdravje ljudi vplivale emisije hrupa in emisije onesnaževal v zrak, kot posledica izvajanja gradbenih del in emisije izpušnih plinov iz motorjev z notranjim izgorevanjem iz gradbene mehanizacije ter tovornih vozil za dovoze in odvoze z gradbišča. Ob upoštevanju zakonskih določil glede rabe mehanizacije v odprtem prostoru se v času izvajanja del ne pričakuje vplivov na prebivalstvo in zdravje ljudi. Vpliv se ocenjuje kot nebistven (4).

**E2) Pričakovani vplivi v času obratovanja nameravanega posega in pogoji**

Med obratovanjem bo imelo podaljšanje rolkarske proge z vidika varnosti med treningi pozitiven vpliv predvsem na športnike, ki na obravnavani lokaciji trenirajo in bodo trenirali tudi v prihodnje. Zaradi daljše rolkarske proge – predvsem zaradi daljšega vzpona, bo manj športnikov imelo kondicijske treninge na cesti, saj bo imela nova proga dovolj dolg klanec, da bo zadoščala za vse vrste treningov. Z opisanega vidika je vpliv nameravanega posega pozitiven na zdravje ljudi oz. vseh udeležencev treningov na tem športnem poligonu.

Na varnost športnikov pa lahko vpliva zaledna voda, ki lahko ob nalivih na rolkarsko progo zanese kamenje, ki pa lahko predstavlja potencialno nevarnost za nesreče in poškodbe med treningi. Da bi se to preprečilo, je potrebna izvedba mulde med brežino in traso rolkarske proge na način, da se prepreči zalednim vodam dotok na traso in s tem prinašanje kamenja na rolkarsko progo. Ob upoštevanju navedenega omilitvenega ukrepa, ki ga je ministrstvo vključilo v točko IV./D)/a. izreka te odločbe, se vpliv nameravanega posega na varnost ljudi v času obratovanja ocenjuje kot (3) - nebistven vpliv ob upoštevanju omilitvenih ukrepov. Ministrstvo je, upoštevajoč mnenje ZRSVN št. 3562-1724/2023-10 z dne 12. 7. 2023, in z namenom obvladovanja upravljanja z obiskom oz. uporabniki rolkarske proge, v točki IV./D)/a. izreka tega okoljevarstvenega soglasja prav tako določilo pogoj, da je rolkarska proga namenjena le treningom športnikov in jo je treba v ta namen opremiti z obvestilnimi tablami.

III. Obrazložitev v zvezi s presojo sprejemljivosti posega na naravo

Prvi odstavek 39. členaPravilnika o presoji sprejemljivosti vplivov izvedbe planov in posegov v naravo na varovana območja določa, da se, glede na velikost in značilnost posega v naravo, presoja sprejemljivosti posegov v naravo izvede v postopku izdaje 1) okoljevarstvenega soglasja za posege v naravo z vplivi na okolje, 2) naravovarstvenega soglasja za posege v naravo, ki niso posegi v naravo z vplivi na okolje, 3) dovoljenja za poseg v naravo, določene v 43. členu tega pravilnika ali 4) dovoljenja po drugih predpisih za posege v naravo, za katere ni treba pridobiti soglasja ali dovoljenja iz prejšnjih treh alinej.

Za nameravani poseg je bil za potrebe II. stopnje presoje sprejemljivosti izvedbe planov in posegov v naravo na varovana območja v skladu s Pravilnikom o presoji sprejemljivosti vplivov izvedbe planov in posegov v naravo na varovana območja določa izdelana Presoja sprejemljivosti vplivov posega na varovana območja za dograditev rolkarske proge na območju Rudnega polja na Pokljuki, Dodatek k poročilu o vplivih na okolje, ki jo je pod št. naloge: 30-2022-PVO v mesecu marcu 2023, dopolnitve junij 2023 izdelala Lutra, Inštitut za ohranjanje naravne dediščine, Pot ilegalcev 17, 1210 Ljubljana – Šentvid. Izsledki iz Presoje sprejemljivosti vplivov posega na varovana območja za nameravani poseg so ustrezno vključeni v poročilo o vplivih na okolje in podani v predhodnih obrazložitvah te odločbe. Ukrepe iz poglavja 4.4. Omilitveni ukrepi, ki so vključeni tudi v poročilo o vplivih na okolje, je ministrstvo kot pogoje vključilo v izrek tega okoljevarstvenega soglasja (ukrepi iz točke IV./B) izreka okoljevarstvenega soglasja).

*Veljavnost okoljevarstvenega soglasja*

V skladu s šestim odstavkom 100. člena ZVO-2 okoljevarstveno soglasje preneha veljati, če nosilec nameravanega posega v petih letih od njegove pravnomočnosti ne začne izvajati posega v okolje. Zato je ministrstvo odločilo, kot izhaja iz VI. točke izreka tega okoljevarstvenega soglasja.

Stroški

V skladu s petim odstavkom 213. člena v povezavi s 118. členom ZUP je bilo treba v izreku te odločbe odločiti tudi o stroških postopka. Glede na to, da v tem postopku stroški niso nastali, je bilo odločeno, kot izhaja iz VII. točke izreka tega okoljevarstvenega soglasja.

Iz drugega odstavka 230. člena ZUP izhaja, da je zoper odločbo, ki jo izda na prvi stopnji ministrstvo, dovoljena pritožba samo takrat, kadar je to z zakonom določeno. Takšen zakon mora določiti tudi, kateri organ je pristojen za odločanje o pritožbi, sicer o pritožbi odloča vlada.

Ker ZVO-1 možnosti pritožbe zoper to odločbo ne določa, pritožba ni dovoljena, mogoče pa je začeti upravni spor.

**Pouk o pravnem sredstvu:**

Zoper to odločbo ni pritožbe, pač pa je dovoljen upravni spor z vložitvijo tožbe na Upravno sodišče Republike Slovenije v roku 30 dni od vročitve odločbe. Tožbo se vloži neposredno pri pristojnem sodišču ali pošlje po pošti.

Ta upravni akt je bil izdan kot fizična kopija dokumenta v elektronski obliki. V skladu z drugim odstavkom 65.b člena Uredbe o upravnem poslovanju (Uradni list RS, št. 9/18, 14/20, 167/20, 172/21, 68/22, 89/22, 135/22 in 77/23) vas seznanjamo, da lahko zahtevate, da se vam pošlje izvirnik dokumenta na elektronski naslov ali potrdi skladnost kopije dokumenta z izvirnikom. Uveljavljanje te zahteve ne vpliva na vaš pravni položaj oziroma tek roka, ki je začel teči z vročitvijo kopije.

Pripravila:

Ana Kezele Abramović

sekretarka

mag. Tanja Bolte

generalna direktorica Direktorata za okolje

Vročiti:

* pooblaščencu nosilca nameravanega posega: ICRO – Inštitut za celostni razvoj in okolje, Domžale, Savska cesta 5, 1230 Domžale (za: Center Pokljuka d.o.o., Podutiška cesta 146, 1000 Ljubljana) - osebno.

Poslati po devetem odstavku 100. člena ZVO-2 tudi:

* Inšpektorat Republike Slovenije za okolje in energijo, Inšpekcija za okolje in energijo, Dunajska cesta 56, 1000 Ljubljana - po elektronski pošti ([gp.irsoe@gov.si](mailto:gp.irsoe@gov.si));
* Občina Bohinj, Triglavska cesta 35, 4264 Bohinjska Bistrica – po elektronski pošti ([obcina@bohinj.si](mailto:obcina@bohinj.si));
* Direkcija Republike Slovenije za vode, Sektor območja zgornje Save, Ulica Mirka Vadnova 5, 4000 Kranj – po elektronski pošti (gp.drsv-kr@gov.si);
* Nacionalni laboratorij za zdravje, okolje in hrano, Center za okolje in zdravje, Oddelek za okolje in zdravje Maribor, Prvomajska ulica 1, 2000 Maribor – po elektronski pošti (mb.coz@nlzoh.si);
* Triglavski narodni park, Ljubljanska cesta 27, 4260 Bled – po elektronski pošti (triglavski-narodni-park@tnp.gov.si);
* Zavod za gozdove Slovenije, Območna enota Bled, Ljubljanska c. 19, 4260 Bled – po elektronski pošti (OEBled@zgs.gov.si);
* Zavod Republike Slovenije za varstvo narave, Območna enota Kranj, Planina 3, 4000 Kranj – po elektronski pošti (zrsvn.oekr@zrsvn.si);
* Zavod za varstvo kulturne dediščine, Služba za kulturno dediščino, Območna enota Kranj, Tomšičeva ulica 7, 4000 Kranj – po elektronski pošti (tajnistvo.kr@zvkds.si).